text:
Génesis 27
Isaacajj Jacobompiru, Esaumpiruw bendici
1Isaacasti sinti chuymanëjjänwa, uqhamarus juyqhöjjaraquïnwa. Mä uruw jilïri Esaú yokaparu jawsi, saraquïnwa:
—Wawajja —sasa.
Esausti:
—Cun sañsa munta, awquejja —sasaw saraquïna.
2—Uñjasquistawa, nayajj sinti chuymanëjjtwa, cuna urus jiwjjaquiristwa. 3Uca laycu sart'am kolluru, arcomampi, flechanacamampi apjjart'asiwayam, ucatsti mä animal catunim. 4Ucatsti mä suma mank'a phayt'arapita, cunjämtejj munirïctjja uqhama, ucatsti apanirapita nayan mankt'asiñajjataqui. Ucat nayajj bendición churawayjjäma janïr jiwcasina —sasaw säna.
5Ucampisa Rebecajj, cuntejj Isaacajj Esaú wawaparu siscän ucjja sumwa ist'äna. Ucatwa cunapachatejj Esaojj kollur mistuwayjjän ucqhasti, 6jupajj Jacob sullca yokaparuw jawsi, saraquïnwa:
—Ist'ita, nayajj awquimaruw ist'ta Esaú jilamaru sasquiri: 7‘Mä animal kollut catunirapita, ucatsti mä suma mank'a phayt'arapita, mankt'asiñajjataqui, ucat Tatitu nayräjjan janïr jiwcasa bendición churawayjjäma’ sasa. 8Uqhamajj jichhajj, wawa, sum ist'ita cuntejj siscäma uca arunacjja. 9Cawqhancquitejj uywanacasajj ucar saram, ucatsti wali suma liq'i cabritonac paya aptanim, nayaw phayt'ä mä suma mank'a awquimataqui, cunjämtejj jupajj munirïqui uqhama. 10Jumaw uca mank'jja aparapïta, mankt'asiñapataqui, uqhamatwa jumar bendición churawayjjätam, janïr jiwcasina.
11Jacobosti taycaparojj saraquïnwa:
—Jilajjan janchipajj wali t'arwararächejjaya, nayasti janiw jupjamäcti. 12Awquejjatejj llamct'itaspajja ucat catjaraquitaspajja, ucapachasti jupajj nayan jupat sawcasitajjwa amuyaspa, ucatsti bendición churcamayjja, maldicionac churjjetaspajja —sasa.
13Taycapasti sascaquïnwa:
—Wawa, uca maldicionajj nayjjaruw puriscani. Jichhasti saram ucatsti uca cabritonac aptanim.
14Jacobosti cabritonac aptiriw saräna, ucatsti taycapan ucaruw apanïna. Jupasti uqhamajj mä suma mank'a phayt'äna, cunjämtejj Isaacajj munirïqui uqhama. 15Ucatsti Esaú jilïri yokapan suma isinacapwa apsuraquïna, cawquïri isinacatejj utan imatäscän ucanaca, ucatsti Jacob sullca yokaparuw isintayäna. 16Ucampisa cabriton lip'ichipampiw Jacobon amparanacapsa, cuncapsa cawqhantejj jan t'arwajj utjcän ucqharojj janjjatäna, 17ucatsti uca suma mank'ampi, t'ant'ampwa apjjaruyäna.
18Jacobosti, cawqhanccäntejj awquipajj ucaruw manti, saraquïnwa:
—Awqui —sasa.
—Acancasctwa, ¿cawquïri wawajjätas jumajja? —sasaw Isaacajj jisct'äna.
19—Jilïri Esaú yokamätwa —sasaw Jacobojj säna—. Cuntejj mayquista ucjja waquicht'antwa, sartasim, kont'asiraquim, cuna animaltejj jiwayancta uc mankt'asim, ucatsti bendicionam churjjeta —saraquïnwa.
20Isaacasti jisct'araquïnwa:
—Wawa, ¿janc'aquiti jicjjatantasti? —sasa.
—Tatitu Diosamaw yanapt'itu janc'aqui jicjjatañjja —sasaw Jacobojj saraquïna.
21Ucampisa Isaacajj sascaquïnwa:
—Jutam, llamct'äma. Chekapunit Esaú wawajjäta janicha —sasa.
22Jacobosti awquipampi llamct'ayasiñataquiw jac'achasïna. Isaacasti saraquïnwa: “Arojj Jacobon arupawa, amparanacasti Esaun amparanacaparaquiwa” sasa. 23Uqhamasti Isaacajj janiw uñt'añ puedcänti, amparanacajj wali t'arwararätap laycu, Esaú jilapan amparapjama; ucampisa cunapachatejj bendición churañapäjjän ucqhasti, 24wasitatwa jisct'äna:
—¿Chekpachansa Esaú wawajjäscapuntati? —sasa.
—Jïsa, nayajj Esaú wawamätwa —sasaw Jacobojj saraquïna.
25Awquipasti sänwa:
—Wajjt'itay, wawa, cuna animaltejj jiwayasin phayt'anctajj uca, mankt'asï, ucatsti bendición churjjaraquïma —sasa.
Jacobosti awquiparojj mank'a churäna, uqhamarac vino churäna. Isaacasti mank'änwa, umaraquïnwa, 26ucatsti saraquïnwa:
—Jutam, wawa, jamp'att'ita —sasa.
27Cunapachatejj Jacobojj jamp'att'añataqui jac'achasïna ucqhasti, Isaacajj isinacapwa muct'äna. Ucatsti aca arunacampiw bendiciraquïna:
“Jïsa, aca k'aphejj wawajjan k'aphipawa.
Aca k'aphisti pampan Diosajj bendisqui uca k'aphiwa.
28Diosasti jumarojj alajjpach jallu churpan,
uqhamarac aca oraken suma cosechanacsa
walja trigo, walja vinompi.
29Walja jakenaca jumarojj sirvpan,
nacionanacasti juma nayrakatan quillt'aspan.
Jilanacamarusti jumarac apnakam;
¡jupanacasti juma nayrakatan quillt'asipjjpan!
Qhitinacatejj maldicipcätam ucanacasti maldicitäniwa.
Qhitinacatejj bendicipcätam ucanacasti bendicitaraquïniwa” sasa.
30Isaacasti Jacobor bendiciñjja tucuyjjataynawa, ucapachaw awquipan ucat mistuscäna, ucapachaw Esaú jilapasti pampat puriniraquïna. 31Jupasti mä suma mank'a phayt'arapi, ucatsti awquipan ucaruw api, saraquïnwa:
—Sartasim, awqui, mankt'asiraquim cuna animaltejj Esaú wawamajj jiwayasin phayt'arapctam uca, ucatsti bendición churjjaraquita —sasa.
32Isaacasti jisct'araquïnwa:
—¿Qhitïtas jumajja? —sasa.
—Nayajj Esaú jilïri yokamätwa —sasaw saraquïna.
33Isaac awquipasti wali sustjataw saraqui qhathatt'asis cuna:
—¿Uqhamasti qhitirac mä animal jiwayir saristi, ucat nayatac mä suma mank'a phayt'araquisti? Nayasti janïra juma purinquipanwa take mank'antjjta, uqhamarus bendición churjjaractwa, jupasti jichhajj bendicitäjjewa —sasa.
34Esaú yokapasti uca arunac ist'asinjja wal jachäna, warariraquïnwa aqham sasa:
—¡Awquejja, nayarojj bendicionamjja churaraquitaya! —sasa.
35Isaacasti juparojj saraquïnwa:
—Jilamaw jutasin nayar engañitu, ucatsti cunatejj jumataquïcän uca bendición jupataqui apasjjaraqui —sasa.
36Ucjjarusti Esaú yokapajj saraquïnwa:
—¡Ucatpï “Jacob” sasa sutichapjjtajja! Acajj niya pä cutiw engañjjetu. Nayrakatajj jilïri cancañajjwa apaketu, jichhasti cuna bendicionatejj wact'quitän uca apasjjaraqui. ¿Janit jichhasti cuna bendicionsa imarapquista? —sasaw Esaú yokapajj saraquïna.
37Isaacasti ucjjarojj saraquïnwa:
—Nayajj Jacoborojj jumjjaru munañanïñwa churta, take familianacapsti sirviripatwa churaracta, ucjjarusti walja trigonïñapataqui uqhamarac walja vinonïñapataquiw arsuracta. ¿Cunarac jichhasti jumatac lurästi, wawa? —sasaw säna.
38Esaú yokapasti sascaquïnwa:
—¿Tata, janit mä sapa bendicionacsa churquitasma? ¡Nayarojj bendiciraquitaya! —sasaw wasitat jacht'asisa wararïna.
39Isaacasti saraquïnwa:
“Suma orakenacatjja jayan jacäta,
uqhamarac alajjpachat jutir jallutsa.
40Espadamampiw sayt'asiraquïta,
jilaman sirviriparaquïyätawa;
ucampisa cunapachatejj ch'amanëjjäta,
ucapachasti jupatjja
khespjjaraquïtawa” sasa.
Jacobojj Esaú jilapat jaltjje
41Ucat ucsarusti Esaojja Jacoborojj uñisïnwa, awquipajj bendición churatapata, saraquïnwa: “Awquejjajj niya jiwjjani, uca khepatsti, Jacob jilajjarojj jiwayäwa” sasaw amtascäna.
42Cunapachatejj Rebecajj Esaú yokapan uqham amtascatap yatïn ucqhasti, Jacob wawaparuw jawsayani, saraquïnwa:
—Esaú jilamajj jiwayañ amttam, uqhamat cuntejj lurcta uc phoksusiñataqui. 43Ucatpï, wawa, sum ist'ita. Jichpach Labán jilajjan utapar sarjjam, jupasti Harán tokenwa jacaraqui. 44Ucan jacaraquim mä kawkha maranaca, jilaman colerapajj pasañapcama, 45uqhamaraqui cuntejj lurcta uca armañapcama. Ucapachaw avisayäma cuttanjjañamataqui. ¡Janiw panpach wawanacajj mä urunac apt'asiñ muncti! —sasa.
46Ucjjarusti Rebecajj Isaacaruraquiw säna:
—Karitäjjtwa aca hitita warminacampi jacañataquejja, cawquïrinacampitï Esaú yokasajj casarasqui ucanacampejja. Jacobotejj mä hitita warmimpi casarasiraquispajja, cawquïrinacatejj aca Canaán oraken jacapqui ucanacampi, ucapachajja walïspaw jiwjjañajjajja —sasa.


c: text/html

text:
ELIAS QUISPE CHURA
ilaies2012gmail.com
Pastu taypin allqamarix thuqtañatakjam uñch’ukisisinki.
Allqamarix janiw jaqin uywatakiti, ukat jankhar k’uchuna, pampana ukat jach’a iwkaliptun jakasi. Akax niya jach’a wallpä ukch’awa, samipakiw mayjt’ata; p’iqipax ch’iyara, nayra jak’ax qhana wila, ukat suruñapax mayj qhillar uñtatarakiwa. Jikhanipax niya ukch’pach ch’iyarawa, wich’inkh puntapamp purakapampix janq’u, pä kayupasti narankharurakiwa.
Aka allqamarix aycha manqaniwa, ukat urux “thujstat aychas jan ch’akhan jisk’a laq’unakas ukat yaqhip ch’uxña achunakas ukjam manq’i.” (Flores, 2008: 48). Arumax janiw sarnaqkiti, jach’a jankhar k’uchur jan ukax iwkalipturuw ikir sarxañ yati.
Kunjam sutiptayatasa (¿Cómo está compuesto el nombre?)
Aymaran yaqhip sutinakax mä arump mä arump aruptayatapxiwa. Ukat uka arun istrukturanakapax maynin ajanupakaspas ukjamakipxiwa, janïraw kuna amuys sumpach yatiyapkistuti, jichhax ukatuqit askpach amuyt’añasatakiw aka laq’un sutip payar jaljtayañäni:
allqa + mari = allqamari
Adj. S. N.C.
Laq’un sutipax pä arut apthapitawa, nayrirï ukax sutir mayjt’ayiriwa, qhiphirï ukasti, María uka sutit mari ukjamar tukxaraki. Chiqpachans qhiphirikis ukax kastillanut mayt’at aruwa ukat qhipharux paypach aymarkamakaspas ukjamaw mayar tukxapxaraki. Ukjamax akkïrin mä pä arut apthapit sutit arsusktana.
Amuyun askitapa (Importancia del significado)
Sapa sut maynix uñstay ukjaxa, janiw ukjamak apnaqkaspati, ukjamaskispaxa, ina ch’usa arukispawa, ukat aruskipañatak wali askiñapatakix mä amuyux yäparjam churasiñapapiniwa.
Akjan ‘allqamari’ sutix samipat allqa ukax juti, ‘mari’ ukarak María ukat apaqatarakiwa. Ukjamïpan phuqhatañatakix paypachaw wakiskiripxi, mä arun saraksnawa, qilqt’atamp amyumpiw “signo lingüístico” (Dubois, 1998:560) ukjamar tukxapxi.
Arjaña (Presagio)
Jiwasarutï uka allqamarix kawkhan uñstistani ukjaxa, taqikunas munatasarjamaw mistsuni. Yamas mä pay uñjañänixa, kunatï lurañ manktan ukatakix wali askipiniwa. Ukat ukjamïpan yaqhip jila kullakanakax “surti mariyaw” sas sapxarakiri.
Jiskt’at pankanaka
DUBOIS, Jean y otros
1998 Diccionario de Lingüística. Alianza Editorial, S.A.; Madrid.
FLORES, CH. C., Magno
2008 Variación Dialectal del Léxico de la Aves de Qurpa, Qurumanta Alta
y Pujräwi. Instituto de Estudios Bolivianos; UMSA – La Paz.

robotstxt: allowed

filter: keep


text:
Aka post ukax Marruecos markan 2011 maran qhurut arsusiwinakxatawa .
Marrokiyanakax urna ukaruw jaquñataki (para votar) sarapxi mayïr ñanqha urux machaq mayjaptayatjam constitución Mohammed VI mallkun luqtatapata.
Ukampitsa walja jaqu uñjirinakamp mallkur arkirinakampix jach’anchapxiw mayjt’awinakxa, ukanakax janiw sumapunikit politikunakatakimp arnaqxirimpinakatakix (activista), kunatix jupanakax munapxanwa mä chiqpach qhispiwi (verdadera
democracia), kamach ch’ama jaljtatawi ukhamarak mallkun kamach ch’amap jaquwimp uchat jach’a aruskipawiru.
Mallkun luqtatapax uñstiw pusi phaxs thakinakan mayjt’awinak mayisa ch’axwawinakampi kunatix ukhamarakiw ch’axwawinakax qalltan Túnez ukhamarak Egipto marakanakan pä tunk uru saraqkipan anata phaxsita.
Walja bloquerunakamp arnaqxirinakampix arsuwinakampiw qallantapx yatiyawinakana, jan uthañpatak jaquñ jisk’taw machaq constitucionataki, kunatix sapxiw janiw phuqkit kunti wakis chiqpach qhispiwixa (verdadera democracia).
ReferendumMarocaka machaq jamuq uñacht’ayma, ukan uñjasiw mä qawqha marrokiyanakaru kunatix jupanakax jaqupxañpanwa janiw sas machaq mayjt’awinakaru:
Jaquñ qhipa arumax arsuwinakaw utjana walja marrokiya markanakana, jan säñatak machaq mayjtat constitucionaru.
Aka maghribi7or007 jamuqa Fez You Tube ukan uñacht’ayma:
Mamfakinch, mä marrokiya bloqueronakan ukhamarak arnaqxirinakan yatiyawix uñacht’ayiwa arabena ukhamarak francesan, bloqueyapxiw kuns sapx jaquw ukatapacha.
Ukhakamax, Twitteranx mayj amuyawinakax ullarañaskanwa.
Maroqui ukax tuitiyiwa::
@Maroqui: Acabo de hablar con alguien que va a votar sí. Su justificación: antes solo comíamos basura, ahora podremos comer basura con verduras.
Mä marrokiya bloqueronakan ukhamarak arnaqxirinakan yatiyawix uñacht’ayiwa arabena ukhamarak francesan, bloqueyapxiw kuns sapx jaquw ukatapacha
Ibn kafka atamiw francesat yaqhip marrokiy tuitirunakan amuyunakapa. Ma tuitina qilqiwa:
@ibnkafka: Según @Lm9dma, los responsables de la votación están diciendo a los que se acercan a votar que no se molesten, que los resultados “oficiales” están decididos de antemano #dostour #marruecos
Ukapachparakiw tuytiyi:
@ibnkafka: Según @IbtissameBetty, algunos centros electorales de #Marruecos no tienen papeletas del “no” #dostour #Feb20
Ukatx Sarah Fathulla kullakax wal amtasi
@SFath: Me han marcado el dedo con un bolígrafo que en teoría dura dos días. Pero con el esmalte de uñas me he quitado la tinta muy fácilmente.
Talk Morocco mä aruskipaw ukan ch’amanchiw kunanakati Marruecos markan lurasiwiki ukanak aruskipañätaki, ukan aruskipaskapxiw kamachinakata (constitución).
Aka post ukax Marruecos markan 2011 maran qhurut arsusiwinakxatawa.


text:
Levítico 14
Lepra usuni jakenacan k'omachasiñapjjata yatichäwinaca
1Tatitusti Moisesaruw parläna; aqham saraquïnwa:
2“Acanacaw yatichäwinacajja mä lepra usuni jakena k'omachasiñap tokenacatjja: usut jakesti sacerdoten nayrakataparu irpatäniwa, 3sacerdotesti uca jakjja campamentot ankäjjaruw irparaquini, usupa uñjjatañataqui. Sacerdotetejj uca lepra llagan c'umarachasjjatapa uñjani ucapachasti, 4uca k'omachasiri jaketaquejj pä jamach'inaca aptayanini, uca jamach'inacasti k'oma jamach'inacäñapawa, cedro maderampi, mä wila telampi, hisopompi cuna; 5saraquiniwa: mä jamach'jja uca ñek'e phuqhu patjjaruw jiwayäta, uca phuqhusti jalsur phuch'ut aptanita umaniraquïniwa, sasa. 6Ucat jacasquiri jamach'i caturaquini, cedro maderampi, wila telampi, uqhamarac hisopo alimpi. Jiwat jamach'in wilapjja, phujut aptanit umaruw ch'akarayaraquini, take uca yänacampi, jacasquir jamach'impjja uca wila umaruw chilltaraquini. 7Ucatsti cawquïri jaketejj uca lepra usut k'omachatäcani ucarusti pakallko cutiw uca wila umampi ch'allt'araquini, ucat k'omat khanañchjjaraquini. Jacasquiri jamach'irusti antutnucjjaraquiniwa.
8“Uca k'omachasiri jakesti isinacapjja t'ajjsokasjjañapawa, jupa pachpasa jarekasjjañaparaquiwa, uqhamarac k'alwa ñic'utapsa mururasiñaparaqui, uqhamat k'oma uñjasjjañapataqui. Uca khepatsti puedjjaraquiniwa campamentoru mantawayjjaña, ucampisa pakallko urunacampiw carpapat ankäjjana jacaraquini. 9Pakallko urunaca phokhasjjepansti k'alwa ñic'utapjja mururasjjaraquini, uqhamaraqui sunqhanacapsa, nayra phichhunacapsa, janchipan utjqui uca t'awranacsa k'alwa qhitsusiraquini, uqhamarac isinacapsa t'ajjsurasjjaraquini, jupa quipcasa jarekasjjaraquini, ucapachaw k'omachata uñjasjjaraquini. 10“Quimsakallko ururusti pä orko ovejanaca caturaquini, uca ovejanacasti k'oma ovejanacäñaparaquiwa, uca quipcaraqui mä kachu ovejampi, ucasti mä maranïñapawa jan cuna camacht'ataraqui; uqhamarac sojjta kilo chicatani suma jac'umpi, uqhamata granonacat mä suma ofrenda loktañataquisti, aceitempi chaputäñaparaquiwa, ucjjarusti niya chicat litro aceitempi cuna. 11Cawquïri sacerdotetejj k'omachcani ucasti, cawquïri jaketejj k'omachatäcani ucarojj uqhamaraqui take yänacapampirusa Tatitumpi Jiquisiñ Carpäquisa uca nayrakataruw uchani, Tatitun nayrakataparu; 12ucat uca ovejanacat maynïri caturaquini, uca chicat litro aceitempi chicwa loktjjaraquini, jucha luratat mä sacrificiöcaspas uqhama, uqhamat Tatitun nayrakataparu uñstayasa. 13Uca orko ovejsti cawqhatejj sacrificiot loktañataqui uywanaca qharinucuña chicajj yakhachatäqui ucqhanwa qharinucjjañaparaqui. Jucha luratata sacrificio loktäwisti sacerdotetaquïniwa, uqhamarac pantjasïwi juchat loktatasa sacerdotetaquiraquïniwa, ucanacajj mä sinti kollana yänacätap laycu.
14“Uca khepatsti sacerdotejj jucha luratat loktatäcänsa ucanacat mä juc'a wila aptaraquini, ucatsti cawquïri jaketejj k'omachasisqui ucaruw jawt'araquini, cupi jinchuta, uqhamarac cupi amparapan tayca luc'anaparusa, uca quipcaraquiw cupi cayupan tayca luc'anaparusa jawt'araquini. 15Ucat mä juc'a aceite aptaraquini, ucatsti uca aceitjja ch'eka amparaparuw warjjataraquini; 16uca cupi amparapampiw luc'anapa uca aceitempi jawt'araquini, ucat uca pachpa luc'anampiw pakallko cuti ch'allt'araquini, Tatitun nayrakatapana. 17Cuna aceitetejj amparapan jilt'cani ucatwa sacerdotejj mä juc'a aptaraquini, ucatsti cawquïri jaketejj k'omachasisqui ucaruw cupi jinchuta jawt'araquini, uqhamarac cupi amparapan tayca luc'anapatsa, uca quipcaraqui cupi cayupan tayca luc'anapatsa, uqhamarac cawquïri wilatejj jucha luratat sacrificio loktatäcän ucjjarusa. 18Ucat uca aceite jilt'sti cawquïri jaketejj k'omachasisqui ucan p'ekepjjaruraquiw jawsjjani. Uqhamatwa sacerdotejj uca jaketaquejj juchat pampachatäña jicjjatani. 19Ucatsti sacerdotejj janc'aquiw cuna sacrificiotejj juchat loktatäqui uca loktjjaraquini, uqhamat cawquïri jaketejj k'omachasisqui ucan k'omäñapa jicjjatasa, k'añütap laycu; ucjjarusti cawquïri uywatejj k'ala naqhantayatäcani ucwa sacrificiot loktjjaraquini, 20ucsti altarjjaruraquiw loktaraquini, granonacat ofrenda churatäquis ucanacampi chica. Uqhamatwa sacerdotejj uca jaketaquejj juchat pampachatäña jicjjatani, uca jakesti k'omawa uñjasjjaraquini.
21“Cawquïri jaketejj usutäcani ucatejj pobrëni, janiraqui take ucanacataqui kollkepajj utjarapcaniti ucapachasti mä orko oveja jucha luratata sacrificio loktañataqui apanini, ucatsti mä suma ofrendäcaspasa uqhamwa loktaraquini juchanacapat perdón jicjjatañataqui, ucjjarusti pä kilot mä juc'ampi jilt'ata suma jac'u apaniraquini, aceitempi chaptata, ucanacajj granonacat mä ofrenda loktäwïcaspas uqhama, niya chicat litro aceitempi, 22pä palomampi jan ucajj pä palom wawampsa, kawkhatejj kollkepajj utjarapqui uqhamarjama; maya jucha luratata sacrificio loktatäcaspas uqhama, maysti takpacha nact'ayaña ofrendäcaspasa uqhamaraqui. 23Quimsakallko ururusti take ucanacwa sacerdoten ucaru aparaquini; uqhamat jupajj k'omachata jicjjatasiñapataqui; take ucanacsti Tatitun nayrakatapanwa catuyaraquini, Tatitumpi Jiquisiñ Carpäquis uca nayrakatana. 24Sacerdotesti, cawquïri ovejatejj jucha luratat sacrificio loktañataqui waquichatäqui uca caturaquini, uqhamarac uca niya chicat litro aceitenacsa, ucatsti ucanacjja Tatitun nayrakataparuw uñstayjjaraquini, mä suma ofrendäcaspas uqhama; 25cawquïri ovejatejj juchata loktatäcani ucwa qharinucuraquini, ucat uca ovejan wilapat mä juc'a aptaraquini, ucatsti cawquïri jaketejj k'omachasisqui ucan cupi jinchupatwa aynach toketa jawt'araquini, uqhamarac cupi amparapan tayca luc'anapatsa uca quipcaraqui cupi cayupan tayca luc'anapatsa; 26ucatsti ch'eka amparaparu mä juc'a aceite warjjataraquini, 27cupi luc'anampiw pakallko cuti Tatitun nayrakatapan uca aceitempi ch'allt'araquini. 28Uqhamaraquiwa, cawquïri jaketejj k'omachasisqui ucarusti cupi jinchuta jawt'araquini, uqhamarac cupi amparapan tayca luc'anapatsa, uca quipcaraqui cupi cayupan tayca luc'anapatsa, cawqharutejj jucha luratat sacrificio loktata wilampi jawt'cänjja uca quipca chekaruw jawt'araquini. 29Ucat aceite jilt'sti sacerdotejj cawquïri jaketejj k'omachasisqui ucan p'ekepjjaruwa jawsuraquini, uqhamat uca jakejj Tatitut juchanacapat pampachatäña jicjjatañapataqui. 30Ucjjarusti sacerdotejj maynïri paloma jan ucajj mä palom wawsa loktjjaraquini, cunjämarutejj k'omachasiri jakejj apancani uqhamarjama. 31Maynïr palomjja jucha luratat sacrificio loktäwïcaspasa uqhamwa loktaraquini, maynïri palomsti k'ala naqhantayaraquïni, granonacat ofrenda loktasqui ucanacat sipansa. Uqhamatwa sacerdotejj cawquïri jaketejj k'omachasisqui ucataquejj juchanacapat perdón jicjjatani.”
32Take ucanacawa yatichäwinacajj cawquïri jakenacatejj lepra usu llaganacani uñstcani ucanacataquejja, cawquïrinacatejj k'omachasïwipanjja jan walja ofrendanaca churirjamäpqui ucanacataquejja.
Cawquïri utanacatejj lepra usuni uñstcani ucanacan k'omachasiñapata yatichäwinaca
33Tatitusti Moisesampiru, Aaronampiruw parläna; aqham saraquïnwa:
34“Cunapachatejj jumanacajj Canaán orakeru mantjjapjjäta, cawquïri oraktejj nayajj jumanacaru herenciata churapjjsma ucaru, ucat nayajj mä usu apayanipjjaraquirisma cawquïri utjjarusa uca orakenjja, 35uca utanisti sacerdoter uñjiriw sarani, ucatsti saraquiniwa: ‘Utajjanjja mä usjamaquiw uñsti, inas leprächi’ sasa.
36“Sacerdotesti janïra uca utar mantcasajja, saraquiniwa takeniw uca utatjja mistjjañapa, uqhamat cawquïrinacatejj ucan jacapqui ucanacajj jan k'añu uñjasipjjañanacapataqui, uqhamaraqui take cunanacatejj uca utan utjqui ucanacasa jan k'añu uñjasiñapataqui. Ucatwa sacerdotejj uca uta uñjiri mantaraquini, uqhamarac uca usu uñjjataraquini.
37“Uca uta uñjasatejj sacerdotejj amuyaraquini, uca perkanacanjja manchanaca utjatapa uca manchanacasti ch'ojjñätapa jan ucajj wilätapsa, ucampisa perkanjja juc'ampi mankharu mantatätaparaqui, 38ucapachasti uca utatjja mistunjjaniwa, ucampisa utanirojja saraquiniwa uca utajj pakallko urunacaw jist'antatäñapa. 39Pakallko ururuw sacerdotejj cutt'awayaraquini uca manchanaca uñaquipañataqui, uca manchanacatejj uca uta perkanjja juc'ampi akatatatächejja, ucapachasti, 40saraquiniwa: cawquïri kalanacatejj manchanacani uñstqui ucanac apsupjjaraquim, ucatsti uca kalanacjja cawqhatejj k'añu chekäqui ucawjaruw willtanipjjaraquim, campamentot ankäjjaru; 41uca quipcaraquiwa saraquini uca utan perkanacapajj k'ala q'issutäñapawa, uqhamarac uca perkan lak'anacapasti marcat ankäjjaru cawqhatejj k'añüqui uca chekaru apanucunitäjjañapawa, sasa 42Uqhamasti cawquïri kalanacatejj apsutäcäna uca lantisti yakha kalanacaw uscutäjjaraquini, uca quipcaraqui q'isuratäcän uca perkasti yakha ñek'empiw lluch'sjjaraquini.
43“Uqhama kalanacasa apsutäjjatapatjja, perkasa q'issutäjjatapatjja, uqhamaraqui wasitat uca perkasa lluch'sutäjjatatjja, 44sacerdotejj wasitatwa uca uta uñjiri mantaraquini. Uca usutejj wasitat uca utan akatatatächejja, ucajj sañ muni jan wali usunïtapa, uca utasti janiw k'omäcjjaraquiti. 45Uqhamasti uca utajj allinucutäñapawa, uca lak'anacasti marcat ankäjjaru apanucutäjjañaparaquiwa, mä k'añu chekawjaru. 46Cawquïritejj uca utaru mantcani, sacerdotejj jist'antaycatayna uca urunacanjja, uca jakesti jayp'ucama k'añut uñt'atäniwa. 47Cawquïritejj uca utan iccani jan ucajj mank'caraquinisa ucasti isinacapjja t'ajjsokasjjañapawa, uqhamaraqui k'omachasjjañapawa.
48“Sacerdotetejj uca utaru uñjiri mantasinjja, cuna kalanacatejj apsutäcjjäna, uqhamarac perkasa wasitat lluch'sutäjjäna uca khepata, ucatsti sacerdotejj amuyaraquini uca usojj jan juc'ampi akatatatapa, ucapachasti khanañcharaquiniwa uca utajj k'omäscatapa, uca usojj tucusjjatap laycu. 49Uca uta k'omachañataquisti pä jamach'i caturaquini, cedro maderampi, uqhamarac mä wila telampi, hisopo alimpi. 50Uca jamach'inacatsti maynïrwa jiwayaraquini mä ñek'e phucjjaru, uca phuqhusti phuch'ut aptanita umanïñaparaquiwa. 51Ucat aptaraquini cedro, hisopo alimpi, uqhamarac wila telampi, cawquïri jamach'itejj jacasqui ucampi, ucat take ucanacsti jiwat jamach'in wilapampi uqhamaraqui uca jalsur wila umaruw chilltaraquini ucatjja utaru pakallko cuti ch'allsuraquini. 52Uqhamwa uca utjja k'omachani uca jamach'in wilapampi, uqhamarac jalsu umampi, jacasquiri jamach'impi, cedrompi, hisopompi, uqhamaraqui wila telampi. 53Uca khepatsti jacasquiri jamach'irojja antutjjaraquiniwa, marcat ankäjjaru, uqhamatwa phokharaquini cunatejj uca uta k'omachañataquejj munasqui ucanacampejja.”
54Take ucanacawa yatichäwinacajja cawquïri lepra usunacatejj, jan ucajja tiña sat usunacasa uñstani ucanaca k'omachañataquejja. 55Isinacana uñstani jan ucajj utanacansa uñstani ucapachajja, 56uqhamarac cawquïri p'usunacatejj uñstani, jan ucajj janchis phallarani, jan ucajj manchanacasa janchin uñstani ucapachasa, 57uqhamat yatisiñapataqui cunatejj k'omäqui, uqhamarac cunatejj k'añüqui ucsa. Aqhacamaw yatichäwinacajja cuna lepra usunacatejj uñstcani ucanaca toketa yatichäwinacajja.


text:
Levítico 2
Granonacat waquichat ofrendanaca loktäwi
1“Cunapachatejj maynejj Tatituru granonacat waquichata mä ofrenda loktäwi apanini ucqhajj, suma jac'u apaniñapawa, ucjjarusti aceitempi, inciensompi warjjatt'atäñaparaquiwa. 2Ucsti Aaronan sacerdote yokanacaparuw aparaquini, sacerdotesti aceitempi, inciensompi warjjatatäquis uca jac'u jach'jjatasinjja altarjjaruw naqhantayjjani, Diosataquisti mä suma k'apquiri ofrendar uñtataraquïniwa, uqhamaraqui mä amtasïwïñapataqui. 3Uca ofrenda jilt'asti Aaronampitaqui, uqhamaraqui wawanacapampitaquëjjaniwa, uqhamarus uca ofrendajj Tatitur loktata take naqhata ofrendanacatjja sinti kollanawa.
4“Cunapachatejj grano achunacat mä ofrenda hornon khatita churäta ucqhajj suma jac'uta aceitempi cuna chaptata jan levaduran tortanaca churäta, jan ucajj jan levaduran sillp'a t'ant'anaca aceitempi warjjatata churäta.
5“Ofrendamatejj grano achunacat sartenaru khatiyatächejja, suma jac'uta luratäñapawa aceitempi cuna chaptata jan levadurani, 6jisc'a jisc'a pachinokasajj aceitempiraquiw waraquipäta grano achunacat ofrendätap laycu.
7“Ofrendamatejj grano achunacat tapa phuqhur khatiyatänejja suma jac'ut aceitempi luratäñapawa. 8Ucanacampi ofrenda waquicht'jjasasti, Tatitun nayrakataparuw apjjäta, sacerdoteruw catuyjjaraquïta, ucatsti jupaw altarcama apjjaraquini. 9Ucanwa sacerdotejj ofrendat mä juc'a aptasajj altarjjana nact'ayjjani, Diosataquisti mä suma k'apquiri ofrendar uñtataraquïniwa, uqhamaraqui amtasïwïñapataqui. 10Uca ofrenda jilt'asti Aaronampitaqui, wawanacapampitaquëjjaniwa, uqhamarus uca ofrendajj Tatitur loktata take naqhata ofrendanacatjja sinti kollanawa.
11“Janipun jumanacajj levadurjja uchapjjamti Tatitur loktañatac grano achunacat waquichat ofrendarojja. Janipuni cuna casta levaduranacsa uscupjjamti, misq'ïpasa Tatitur loktat ofrendajj naqhantayatäñapapuniwa. 12Nayrakat achunactejj Tatitur ofrenda churañäquis uqhamjja, levadursa, misq'sa loktasipcasmawa, ucampisa janipuniw altaranjja suma k'apquiri ofrendjama nact'ayasin loktatäñapaquiti.
13“Take granonacat waquichat ofrendamarojj jayuñchapunïtawa, granonacat waquichat ofrendamanjja janipuniw Diosaman amtäwi jayjja cuna laycus faltayätati. Take ofrendanacamjja jayunpunwa loktäta.
14“Tatiturutejj nayrakat grano achunacat waquichata mä ofrenda loktätajja, ucasti suma pokorat puyanacat ch'ajjert'asin ninaru jamp'iquipatäñapawa nayrïri grano achunacamat loktäwejja. 15Ucjjarusti aceitempi, inciensompi waraquipañamaraquiwa, grano achunacat ofrenda waquicht'atätap laycu. 16Ucatsti sacerdotew naqhantayanejja mä juc'a grano ch'ajjert'atjja, uqhamarac aceite, ucamp chicsti takpacha inciensoraqui, ucasti amtasïwitac mä ofrendäniwa, Tatitutaqui nact'ayata.


text:
Niels Bohr
Niels Henrik David Bohr suti ( København, 1885 mara 7 uru Taypi sata phaxsin yuritayna - København 1962 mara 18 uru Awti phaxsin) Dinamarka jacha marka fisika yatxatawiri.
Awki: Christian Bohr; Tayka: Ellen Adler
Warmi: Margrethe Nørlund.
Yuqa: Aage Niels Bohr.
Alma mater: København Jach'a Yatiñ Uta
Pallaynaka[trukaña | chimp askichaña]
- Hughes Medal 1921
- Matteucci Medal 1923
- Franklin Medal 1926
Aruskipäwi[trukaña | chimp askichaña]
Juk'amp Jach'aq'achxat yatiyäwinaka[trukaña | chimp askichaña]
- Commons katt'ana uñnaqa Niels Bohr.


text:
Jichhax Rodolfo Rocabado jupaw machaqa Ministro de Salud ukhamaxi
Rodolfo Rocabado Benavidez jilatax Médico Cirujano ukham qullañ tuqinakat yatxatatawa. Jupax wasurkamax Director de Servicios de Salud del Ministerio de Salud ukham irptawayaraki. Jilatax jach’a yatiqañ uta Universidad San Francisco Xavier tuqin yatxatawayatayna. Jichhax juparux chhamanthiw qhantat tuqiru machaqa Ministro de Salud ukham irptañapatakix jilir marka irpirisax posesión katuqayawayxi.
Ministerio de Salud tuqinx wasurkamax Ariana Campero kullakaw irptawayarakina. Jupax Ministerio de Salud tuqin irptañ jaytkasinx sawayarakiwa, nayax usuritaxat laykuw jayt’awaya aka tuqin irptaña ukhaman wawaxana uka kipkaraki nayan k’umar jakasiñajas askinkañapataki. Ukatsti machaqa Ministro de Salud mantirix sawärakiwa marka laykuw irnaqatani ukhaman nayrar sartañataki.


text:
Wali aski isturyanaka Aka tuqita Elecciones
- 13 taypi sata phaxsi 2014
Bolivia suyun chhijlläwit nayrïr yatiyäwinaka: Evo, 2020 marakam irpxaruñapataki
Isturyanaka Aka tuqita Elecciones
10 achuqa phaxsi 2017
GV chhijlläwi 2017-n marana: Gabriela García Calderón
Aka mara chhijlläwin editor-anakan p’iqinchiripjam irpxaruñatakiw chikancht’asta.
1 mara t'aqa phaxsi 2015
Nigeria markankir rey de Lagos jupan munataparjam jan chimpuntapkan ukhax Igbo markar jiwayañatakiw asxarayi
"Kunti munktxa, Qutanakax jumanakatakix jach'aptaskakiniwa. Naya munkt uka kuntrapxat ukhax uma taypin jikxatasipxata.
29 taypi sata phaxsi 2014
16 anata phaxsi 2014
3 anata phaxsi 2014
26 lapaka phaxsi 2013
Michelle Bachelet kullakax atipt’awayiw chhillawinakana ukampirus payir chhijllawir saraskakiniwa.
Cibernautanakax uñacht’ayawapxi jan walitapatx aka kullaka Bachelet ukhamarak mayir mark apanaqatapata. Masur chhijllaw tukutatsti waljaniw aruskipaskapxi kunjamas redes sociales uta tuqiir mistuwayana ukhamarak kunjamas chiqpachan...
31 taypi sata phaxsi 2013
16 achuqa phaxsi 2013
Tailandia: Bangkok ukanx oposición uksatx akatjamat chhijlläwin atipjawapxi
Willtataw Sukhumbhand Paribatranakax chijllat uñjasiwayapxi Bangkok mark apnakañataki, kunati nayrurunakax atipt'ayasipxaniw sasaw sapxäna, ukat janiw ukar phuqhaskiti.
9 anata phaxsi 2013
Paraguay: Lino Oviedo jiwawipat ukhamarak jan walt'awinakapata
Lino César Oviedo, general pallapalltuqit mistut ukhamarak paraguay político, samarañ uru pä urunak saraqkipan anata phaxsin 2013 maran jiwxatayna kunawsati mä chhixwririx Asunción uraqir purkasin...
6 anata phaxsi 2013
Ecuador: Mitin Pólitico ukan atentado utjayäwi
Phaxsüru aruma, pusi uru saraqkipan anata phaxsita, 2013 maranxa, Quinindé ukanxa, Esmeraldas suyunxa, Rafael Correa irpiri arst’asiw taypinx mä chachaw walja jaqinakar kuchillump jununtaway, pä...
6 lapaka phaxsi 2012
Mundo árabe: Obama ukat Romney uka paninix Siria markxat amuyt'awapxi
Estadounidense irpirin arst'äwipax wali willjtatw suyatäna Janïr Obama ukat Mitt Romney candidatunakan chhijlläwip purinkipana,árabenkir internautanakax red ukan walja arst'äwinakap qillqt'as uñt'ayasaw tukt'ayawapxäna.
7 taypi sata phaxsi 2012
Venezuela: Chávez jilax Caracas markan campañap yanapt'irinakapamp jist'antäna
Hugo Chávez irpirix arsusïwinakampiw Caracas markan 4 uru taypi sata phaxsit campañap jist'antawayi. Jallus purintaskpa sasina, Caracas markanx arkirinakapax walipuniw callinakan phuqhantapxäna, wiphalanak khiwt'asisa, 7...
6 taypi sata phaxsi 2012
Venezuela: Twitter uka apnaqañatak mä manuala chhijllaw uruna
Fundación Miguel Otero Silva mä capacitación lurañ amtawayi, ukhamarusa, marqachirinakarux mä manual uñachayi kunjams jupanakax twitter uka apnaqapxaspa jutïr 7 uru taypi sata phaxsina 2012...
3 taypi sata phaxsi 2012
Venezuela: Capriles jilax Caracas marakan campañap jist'antawayxi
Willküru (domingo) 30 uru sata qallta phaxsitxa, Henrique Capriles ukan partidupax Caracas markan campaña candidato presidencial uka jist'antxäna. Capriles ukasti jutïr chhijlläw 7 uru taypi...


text:
Isturyanaka Aka tuqita Asia Oriental Ta lakan phaxsi, 2012
20 lakan phaxsi 2012
Argentina: Liu Song, tenis de mesan anatirixa, twitteran p'arxtayi
Argentina markanx jisk’patan anatt’añax uñtayatäxiw Liu Song ukana mantatapata, chino markan yuriri ukat argentinana payir yurirjamax argentinonakarux pä waranq tunka payan marana Londres Atipt’äsiw anat’añanakatakix...
18 lakan phaxsi 2012
Myanmar ukan 1988 maran sartasiwinakapat jamuqanakax amtasiyi
8 uru llumpaqa (agosto) phaxsit 2012 maran Myanmar uksan sartasiwinakapat 24 mara amtasipxi, khä 1988 maran democracia mayiwita. Facebook uksan walja jamuq uñacht'ayatanaka.
13 lakan phaxsi 2012
Video: Uraqpachan qhathunakan sarnaqkasa
Uraqpachan khawkha chiqankpasaya, qhathux kunayman saminakaniw apasiski. Salvador, Mexico, India, Indonesia ukat Tailandia uka markanakan qhathunakapan jamuqanak vidieonak uñjt'as chikancht'asinipxama.
1 lakan phaxsi 2012
Hong Kong: Waranqanakaw ‘Educación Nacional-tuq’ Arusipxi
Aka urunakax Escuela primaria-n currículo de controversia machaq “red-ax” amtayaskakiwa, ukat amtayir yatiqirimpiw awki taykanakax mayachasipxi, ukjarux aka sata phaxsin yatichirinakax jilïr irpirin ‘currículo’ uka...


text:
Puerto Perez municipiunxa q’añu t’unanaka chhillsusina apthapiña amtapxi
El Alto, 25 Sep.– Departamento de La Paz suyu Los Andes ukankiwa municipio Puerto Perez kawkitixa Lago Tititcaca satakisa uka quta iramana qamasipxi. Jilpachaxa ukana qamasirinakaxa challwanaka qutata katusawa qullqi tuqixa yanapasipxi ukhamarakiwa yapumpi ukatxa uywachawimpisa sarnaqapxi.
Ukampisa aka qhipha pachanakanxa q’añu t’unanakaxa walipuniwa uka tuqinxa uñjataxi sasinawa ukana qamasirinakaxa qhananchapxi juk’ampachasa uka kariyanaka botellas plásticas, bolsas nylon satakisa ukanakawa utji sasawa arsupxi. Aka q’añuchawinakaxa utjiwa thakhi iramanakana ukatxa thayaxa uka q’añu t’unanakxa qutaruwa waranti sasinawa qhananchapxi.
Ukanaka utjkipanxa municipio tuqina irpirinaka ukhamaraki yaqha instituciones ukatsti ukana qamasiri markachirinakampixa amtawayapxiwa aka qhiphariri urunakanxa uka q’añu t’unanakata jark’aqasiñatakixa sapa comunidad ayllunakana apthapiña ukasti chhijllsusina sapa q’añu t’unanaka ukhamana municipio ukaru puriyasinsti ma empresa ukaru municipio ukata aljatañapataki.
Aksa tuqitxa ukana qamasiri jilata Rene Quispe sarakiwa: “ nanakaxa chiqasa ukhamana irnaqaña amtawayapta kunatixa janiwa Pachamama uraqiru ukhamaraki qutasa q’añuñapà munapkti ukatakixa jichhaxa comunpachawa irnaqapjaxa ukatsti comunana irpiriwa municipio ukaru uka q’añu tunanaka apthapitanaka puriyxani”
QILLQIRI: MARY TUCO


text:
Isturyanaka Ta lapaka phaxsi, 2015
29 lapaka phaxsi 2015
Bolivia markanx mutuñ utankir taykanakan jisk'a wawanakapax jupanakamp chikaw jikxatasipxi
Bolivia markan mutuñ utanakanx niya 2.000 jisk’a wawa ukat q’axull wawanakaw juchanchat taykanakap chika jikxatasipxi.
25 lapaka phaxsi 2015
Activismo web africano ukax Dakar ukawa, Senegal uksanw 26 – 28 lapaka phaxsin apasini
26 uru lapaka phaxsit Dakar ukan blogueros senegaleses ukat guineanos Africtivistes jupanakax uñt'ayapxäni.
22 lapaka phaxsi 2015
Estados Unidos markanx mä yatiqañ utan coreano awkinakaruw “kunjamas wawanakar qhumantaña” ukxat yatichi
Duranno uka yatiqañ utax wakt’ayataw coreano awkinakax kunjamats wali munasiñanipxasp ukxat yatichañataki. Aka wakichawin wakt’ayatarakiw «Kunjams khumantañasa».
17 lapaka phaxsi 2015
Cambio climático atipt’asiwitw mayni pirwankir yatiyaw yatiyir kullakar mä (premio) luqtapxatayna
Pilar Celi Frías pirwankir yatiyaw yatiyir kullakax Voices2Paris atipt’asiw utjkï ukan phisqhïr atipt’iriwa, 40 markatw cambio climático ukxat 130 qillqatax (artículos) utjatayna, ukataypinkiw kullaka Pilar...
7 lapaka phaxsi 2015
Yekuana arun jan chhaqtañapatk juk’amp ch’amanchäwi
Mayni yekuana uksankir yatiqir waynaw arump tecnologías ukat comunicación ukamp apthapisin tesis de grado luratayna
4 lapaka phaxsi 2015
Capital colombianax payïr festival de cine libre ukatakiw punkup jist’ari
4 -7 uru lapaka phaxsit 2015, payïr Festival de cine libre Bogotá markan apasini yaqhanakax Barranquilla ukat Medellín markan apasirakiniwa. Kunjams wakicht’irinakax arst’apxi: festival “ukax...


text:
Génesis 9
Diosampi Noempejj mä amtäwiruw manti
1Diosasti Noerusa, wawanacaparusa aca arunacampiw bendiciraquïna: “Jichhajj walja wawanacanïpjjam, aca oraksti phokhantapjjaraquim. 2Aca orakenquir take animalanacasti jumanacataquejj ajjsarañatsa qhathatiraquiniwa. Take animalanacasa, thoknaker animalanacasa, wañanquir animalanacasa, kotanquir animalanacasa jumanacan apnakatäniwa. 3Take animalanaca, uqhamarac cawquïri mank'añ ch'ojjñanactejj churapcsma ucanacjja mank'asipcaquïtawa, nayaw ucanacjja churapjjsma. 4Ucampis wilanpach aychjja janiw mank'apjjätati, jacañajj wilancatap laycu. 5Nayaraquiw cuenta mayëjja sapakat jakeru, uqhamarac animalanacarusa, jumanacan wilanacamatjja. Sapakat jakeruw cuenta mayëjja jake masipan wilapatjja.
6“Maynitejj mä jakeru jiwayanejja,
juparojj yakha jakew jiwayaraquini,
jakesti Diosar uñtasita luratätap laycu.
7Ucampis jumanacajj ¡walja wawanacanïpjjam,
aca orakpacharu phokhantapjjaraquim!” sasa.
8Diosasti Noempiru wawanacapampirojj saraquïnwa: 9“Ist'apjjam, nayaw jumanacampejj mä amtäwiru mantä, uqhamarac wawanacamampisa, 10uqhamarac jumanacampi chica arcat mistunqui take uca animalanacampi, jamach'inacampi, uywañ animalanacampi, pampanquir animalanacampi, uqhamarac take acapachanquir animalanacampisa. 11Nayan jumanacampi amtäwiru mantatajjasti janiw tucuscaniti. Janipuniw jakenacarusa ni animalanacarusa mayampsa uma juiciompi tucjcäti. Janiw yakha uma juiciojj utjcjjaniti aca orake tucjañataquejja. 12Cuna amtäwtejj jumanacampi, uqhamarac animalanacampi wiñayataqui lurcta ucan unañchäniwa acawa. 13Nayajj kenaya taypin cürmi uscta, ucasti mä unanchäwina cuna amtäwtejj aca orakempi lurcta ucatjja. 14Cunapachatejj kenaya orakjjaru apayancä ucqhajj, cürmiw uca kenay taypin uñstani. 15Ucapachaw nayajj amtasï cuna amtäwtejj jumanacampi, uqhamarac take animalanacampi lurcta ucata, janiraquiw cuna uma juiciosa jupanacar tucjañataquejj utjcjjaniti. 16Cunapachatejj cürmejj kenay taypin uñstani ucapachajj nayajj amtasïwa cuna amtäwtejj take jakenacampi, uqhamarac take aca oraken utjir animalanacampi lurcta ucata. 17Acaw cuna amtäwtejj jakenacampi, uqhamarac animalanacampi lurcta ucan unañchapajja” sasa. Uqhamwa Diosajj Noempi parläna.
Noempi, wawanacapampi
18Sem, Cam, uqhamarac Jafet ucanacaw Noen wawanacapänjja, cawquïrinacatejj arcat mistunipcän ucanacajja. Cam jakesti Canaanan awquipänwa. 19Aca quimsaniw Noén wawanacapajja, jupanacan wawanacapampisti wastatwa aca orake phokhantapjjäna.
20Noejj yapu jakënwa, juparaquiw uva yapuchañjja uñstayäna. 21Mä uruw Noejj vino umantäna, ucatsti umjasïnwa, carpapa taypin k'alalpacha liwisiscaraquïna. 22Cunapachatejj Canaanan awquipa Cam jakejj, uqham k'alalpacha awquipar uñjän ucqhajj pani jilanacapar yatiyiriw saräna. 23Ucatsti Sem, uqhamarac Jafet wawanacapajj mä capa catusin ucampiw janjjatapjjäna, uqhamat awquiparojj imjjatapjjäna. Jan k'alala uñjañ munasasti, jupanacajj kheparuw jithektjjapjjäna, maysa toke uñtasa.
24Cunapachatejj Noejj umatap apartayasisin sartjjäna ucapachajj, cuntejj sullca yokapajj juparu lurcatayna uc yatisajj, 25aqham sänwa:
“Canaanajj maldicitäpan,
pani jilanacapan sinti esclavopaw tucuraquini.”
26Ucatsti sascaquïnwa:
“Tatitu Diosajjay Sem chacharojj bendispan,
Canaanasti esclavoparaquïpan.
27Diosajj munpan Jafet wawajjan waljanïñapa,
Sem wawajjan orakenacapan jacaracpan,
Canaanasti esclavoparaquïpan” sasa.
28-29Uma juicio pasatatsti Noejj quimsa pataca pheska tuncani maranacampwa jacascäna. Cunapachatejj llätunc pataca pheska tunca maranacanëjjäna ucapachaw jiwjjäna.


text:
Números 24
1Ucampisa cunjämatejj Balaamajj uñjäna Tatitutaquejj asquïtapa Israelar bendiciñajja; janiw uñacht'äwinac jupat catokerejj sarcjjänti, cunjämatejj walja cutinac lurcatayna uqhama, jan ucasti ajanupjja wasara tokeruw uñtäna. 2Balaamajj israelitanacarojj tribunacapatcama utjnokatwa uñjäna, uqhamaruw Diosan ajayupajj jupjjaru juti. 3Ucapachasti Balaamajj aca arunacwa arsüna:
“Balaaman arunacapawa, Beor chachan yokapa,
Dios toket yatiñan jakeraquiwa.
4Cunapachatejj ajayuncqui ucqhajj juc'amp suma uñji,
suma arunacwa catokaraqui, uqhamarac ajayun
uñacht'äwinacsa take ch'amani Diosatjja.
5¡Jacob, cunja sumas carpanacamajja!
¡Israel, cunja sumas campamentomasa!
6Walja sekentat palmeranacar uñtataraquiwa,
jawir lacanacan pankaranacar uñtata.
Tatitun ayrut áloes sat pankaranacjama,
uqhamaraqui cedronacas uma thiyanccaspas uqhama.
7Israelasti walja umaniraquïniwa umt'añataqui,
uqhamarac yapunacap carpañataquisa.
Reyipasa Agag reyirojj atipjaraquiniwa.
Jach'a ch'amampiw apnakaraquini.
8Egiptot irpsunqui uca Diosajj,
jupanacataquejj búfalo sat animalan wajjrapan ch'amapjamäniwa.
Israelajj mank'araniwa uñisiripan marcanacarojja;
ch'aqhanacapsa p'aquiraraquiniwa,
flechanacapampiw usuchjaraquini.
9Cunapachatejj samarañatac iquintasi ucqhajj leonar uñtataraquiwa.
Janiraquiw qhitis sartaycaraquispati.
¡Bendicitäpan qhititejj bendiscätam ucajja,
uqhamarac maldicitäpan qhititejj maldiscätam ucajja!”
Balaaman profecía arunacapa
10Acanac ist'asajj Balac reyejj Balaamataquejj wal colerasïna; amparanacap t'ajjllirasisajj, aqham sänwa:
—Nayasti jumarojj jawsaysmaw uñisirinacajjar maldiciñamataqui, ucampis jumajj niyaw quimsa cuti bendisjjta. 11Jichhasti cutt'jjam utamaru, nayasti arojjampiw arsuyäsma walja churäwinac churañataqui, ucampisa Tatituw jan uqham lurasiñap munquiti.
12Balaamajj saraquïnwa:
—Nayasti juman qhitanitanacamarojj yatiyayätwa, 13palacioman korisa, kollkesa phokhantatäscpa ucqhasa janipuniw nayajj Tatitun arunacaparojj jan ist'quiristti ni ascsa ni jan walsa nayan arojjarjamajj lurquiristti, ucampis nayajj arsuristwa cuntejj Tatitojj sisquitaspa ucaqui. 14Jichhasti marcajjaruw cuttjjä, ucampis arsuwayäwa cuntejj aca marcajj khepa urunacan marcamampi lurcani ucanaca.
15Balaamajj aca arunacwa arsüna:
“Balaaman arunacapawa, Beor chachan yokapa,
Dios toket yatiñan jakeraquiwa.
16Cunapachatejj ajayuncqui ucqhajj juc'ampi sum uñji;
yatiraquiw cuntejj alajjpachanquir Diosajj yatqui ucsa;
arunacsa catokaraqui, uñacht'äwinacsa,
jach'a ch'amani Dios toketjja.
17Uñjtwa cunatejj khepa urunacan utjcani ucsa,
uñjaractwa cunatejj jayancqui ucsa.
Mä warawaraw Jacobot mistusinqui,
mä reyiraquiw israelan sartasqui.
Jupaw Moab orakerojj p'eket takjjatani.
Takpachaniruw Set sat chachan wawanacaparojj pampachjani.
18Edomarus catuntaraquiniwa,
Seir sat uñisiriparusa catuntaraquiniwa.
Israelasti jach'a luräwinacwa lurani.
19Mä atipjiriw Jacobotjja mistuni,
marcan kheparirinacarojja t'unjaniwa” sasa.
20Ucatsti Balaamajj Amalec orak tokeru uñtasajj aca arunacwa arsüna:
“Amalec marcajj take marcanacan p'ekepawa,
ucampisa k'ala t'unjataw uñjasini” sasa.
21-22Uqhamaraquiw quenitas sat marca uñtasajj aca arunac arsüna:
“Cainan wawanacapa, jacäwinacamajj suma chekar sayt'atäscpansa,
tapanacapajj kala taypinacar uchatäscpansa,
uca tapasti ninampi t'unjatäniwa,
cunapachatejj Asiria marcajj catuntcani ucqhajja” sasa.
23Ucjjarusti mayampiw aca arunaca arsüna:
“¡Ay! ¿Qhitis jacani cunapachatejj
Diosajj take acanac lurascani ucqhajja?
24Chipre thiyanacatwa barconacas jutapjje,
ucatsti k'al tucjapjjani, Asiria, uqhamarac Heber marcanacjja,
Heber marcas t'unjataraquïniwa” sasa.
25Uca khepatsti Balaamajj sarjjänwa, utaparuw cuttawayjjäna. Balac reyejj uqhamaraquiw thaquinjam sarawayjjäna.


text:
Génesis 7
Uma juicio
1Uca khepatsti Diosajj Noerojj saraquïnwa: “Take jakenac taypinsti juma sapaquiw nayan munañajjarjamajj sarnaktajja. Uca laycu jichhajj familiamampi arcar mantjjam. 2K'oma animalanacatsti pakallko pareja kachun orkoni irpantaraquim, jan k'oma animalanacatsti mä parejaquiraqui kachuni orkoni irpantaraquïta. 3Take casta jamach'inacatsti pakallko parejanacaraqui irpantam, uqhamat take uca castanacajj aca oraken utjascañapataqui. 4Acat pakallko ururusti nayajj mä jach'a jallu puriyanï, ucasti pusi tunca urumpi, pusi tunca arumampiw jalluraquini. ¡Aca oraketsti take cunatejj jacqui, uqhamarac take cuntejj nayajj usccta take ucanacwa k'al tucjä!” sasa. 5Noesti, cunjämtejj Diosajj siscäna uqhamwa luräna.
6Cunapachatejj uma juiciojj aca orake chhaktaycän ucqhajj Noejj sojjta pataca maranïnwa. 7Noesti arcarojj mantjjaraquïnwa yokanacapampi, warmipampi, yojjch'anacapampi cuna, uma juiciot khespiñataqui. 8K'oma animalanaca, jan k'oma animalanaca, thoknaker animalanaca, orakenjam katatnaktir animalanacaw, 9Noempi chicajj arcaru mantapjjäna payat payata orkoni kachuni, cunjämtejj Diosajj siscatayna uqhamarjama.
10Pakallko uru phokhasjjepansti, jallojj walipuniw purintjjäna, oraksti chhaktayaraquïnwa. 11Payïri phajjsitsti, tunca pakallkon uruw sarakjjaraquïna. Noesti ucapachajj sojjta pataca maranïnwa. Uca quipca uruw mankhanquir jach'a kotan jalsunacapajj phalläna, alajjpachatsa jallojj walipuniw purinïna. 12Pusi tunca arumampi, pusi tunca urumpiraquiw aca orakjjarojj jallojj puriraquïna. 13Uca pachpa ururaquiw Noejj arcar mantjjäna, Sem, Cam, Jafet yokanacapampi, warmipampi, quimsa yojjch'apampi cuna. 14Jupanacampi chicasti take casta pampanquir animalanaca, uywasiñ animalanaca, orakenjam katatnaktir animalanaca, uqhamarac jamach'inacasa mantapjjäna. 15Take animalanacaw Noempi chicajj arcarojja mantapjjäna payat payata. 16Take casta animalanacatsti mä orkompi mä kachumpiw mantapjjäna, cunjämtejj Diosajj Noerojj siscatayna uqhama, ucatsti Tatitojj arcan puncupjja jist'antjjänwa.
17Jallusti pusi tunca uruw purïna. Umajj altöjjepansti arcajj tuytjjänwa oraketjja, ucatsti uma patanwa tuyuscäna. 18Umasti juc'ampiraquiw maqhatjjäna, arcasti uca patanwa tuyuscaraquïna. 19Umasti sintipuniw maqhatjjäna, jach'a alto kollunacsa k'alwa chhaktayjjaraquïna. 20Take jach'a kollunac chhaktayatatsa, umajj maqhatascaquïnwa uca kollunacatjja mä pakallko metrompjama. 21Uqhamaw jiwarapjjäna aca oraken take jakenacajja, jamach'inacasa, uywañ animalanacasa, pampanquir animalanacasa, orakenjam katatnaktir animalanacasa. 22Take cunatejj oraken utjcäna, jacapcäna, samsupcaraquïna ucanacasti takew jiwarapjjäna. 23Noempi, qhitinacatejj jupampi chica arcancapcän ucanacaquiw khespipjjäna, ucat ucsarusti k'ala tucjatänwa, jakesa, animalanacasa, jamach'inacasa, orakenjam katatnaktir animalanacasa. 24Orakerusti, umanacajj pataca pheska tuncan urunacaw chhaktayäna.


text:
Números 21
Horma marca catuntapjjatapa
1Cunapachatejj Néguev chekan jaquiri, Arad marcanquir cananeo reyejj israelitanacan Atarim thaquinjam jutascatapatjja ist'än ucqhajj, israelitanacampi nuwasiriw mistunïna, ucatsti yakhepanacarojj prisioneronacwa catuntanipjjäna. 2Ucatsti israelitanacajj Tatituruw arunacapampi arsupjjäna: “Jumatejj aca marcar atipjañ yanapapjjetät ucqhajj nanacajj k'alwa uca marcanac tucjapjjä” sasa. 3Tatitusti ist'änwa cuntejj israelitanacajj mayipcatayna ucarojja, ucatsti yanapt'änwa atipjañataquejja. Israelitanacajj takwa cananeonacarojj t'unjapjjäna, uca quipcaraqui marcanacapsa, ucatwa uca chekarojj Horma sas sutichapjjäna.
Broncet lurat catari
4Israelitanacajj Hor sat kollut mistuwayasajj, Mar Rojo thaquinjamwa sarapjjäna, muytapjjaraquïnwa jan Edom orakenjam pasañataqui. Jakenacasti karjataw thaquinjja jicjjatasipjjäna. 5Ucatsti Dios contra, uqhamarac Moisés contraw parlañ kalltapjjäna aqham sasa:
—¿Cunatsa jumanacajj Egiptot irpsunipjjesta? ¿Wasaran jiwarañataquiti irpsunipjjesta? Janiw umasa, mank'as utjapquituti. Nanacasti aca mank'ampejj amjayasjjapjjaractwa —sasa.
6Ucat Tatitojj jiwayir catarinacwa apayanïna, ucanacasti jupanacarojj achjaränwa; walja israelitanacaw jiwararaquïna. 7Ucatwa jakenacajj Moisesan ucaru sarapjjäna, aqham sasa:
—Jucha lurapjjta Dios contra, uqhamarac juma contra parlasajja. Tatituruy mayim aca catarinac apakjjañapataqui —sasa.
Ucatwa Moisesajj Tatitur mayïna israelitanacar perdonañapataqui. 8Tatitusti sänwa:
—Mä catari lurasim, ucatsti mä lawar warccatam. Cunapachatejj cawquïrisa catarin achjatäni ucqhajj uñtpan uca warccatata catariru, ucatsti janiw jiwcaniti.
9Moisesasti mä catari broncet lurassina, mä lawaruw warccatäna. Cunapachatejj cawquïrisa catarin achjatäna, ucasti broncet lurat catariruw uñtäna ucatsti janiw jiwcänti.
Cunaymani sarnakäwinacjjata
10Israelitanacajj sarasipcaquïnwa thaquinjamjja, ucatsti Obot sat chekaruw sayt'apjjäna. 11Obot chekatjja sarasipcaquïnwa, ucatsti Ije-abarim sat wasararuw sayt'apjjaraquïna, Moab oraketa inti jalsu tokeru. 12Uca chekat sartawayasinjja, Zered sat uma jalsuruw sayt'apjjäna. 13Uca chekat sartawayasinjja Arnón sat jawir qhurcataruw sayt'apjjäna. Aca jawirasti wasarana jicjjatasiraqui, amorreonacan orakepatwa mistuniraqui, ucsti Moab orakempi, amorreonacan orakepampwa jaljaraqui. 14Ucatwa Tatitun Nuwasiña Libropanjja saraqui:
“Vaheb sat chekanjam pasapjjta, Sufá sat, uma jalsunacanjama, uqhamarac Arnón jawiranjama.
15Uqhamaraqui uma jalsunacan thiyanacapanjama Ar sat chekar puriñcama,
cawquïritejj Moab oraken korpanacapcam purqui ucacama” sasa.
16Arnón jawiratsti Beer sat chekaruw puripjjäna. Uca chekanwa phujojj jicjjatasi, cawqhantejj Tatitojj Moisesaru aqham siscatayna: “Marcaru tantachthapim ucatsti nayaw uma churä” sasa. 17Ucapachaw israelitanacajj aca k'ochu k'ochupjjäna:
“¡Uma, jalsumay phojutjja!
¡Phujurusti k'ochupjjam!
18¡Jilïrinacas varanacapampiw p'iyapjje,
marcan yäkat jilïrinacasa,
thujrunacapampiw jist'arapjjaraqui!” sasa.
Wasaratjja israelitanacajj sarasipcaquïnwa Matana chekaru puriñcama. 19Matana chekatjja, Nahaliel chekaruw puripjjäna, Nahaliel chekatsti Bamut chekaruw puripjjäna, 20Bamot chekatsti, Moab chekan vallejj utjqui ucaruw puripjjäna, Pisga sat kollu tokenjama, cawqhantejj wasarajj uñstqui ucqhana.
Israelan Sehón reyir atipjatapa
(Dt 2.26-37)
21Israelitanacajj jakenacwa qhitapjjäna amorreonacan Sehón sat reyiparu aqham sañapataqui: 22“Nanacasti orakemanjam pasañ munapjjta. Janiw yapunacamjja taquipcäti, ni uva yapunacamsa, ni umsa umapcaraquïti phujunacamatjja. Thaquinjam sarasaquiw orakemjja pasapjjä” sasa.
23Ucampisa Sehón reyejj janiw israelitanacarojj orakepanjam pasayañ muncänti, ucatsipansa takpach jakenacap tantacht'asajj wasararuw mistunipjjäna israelitanac contra, ucatsti Jahaza chekar purisajja jupanacarojj nuwantapjjänwa. 24Ucampisa israelitanacajj sayt'asipjjänwa, jupanacarusti atipjapjjaraquïnwa, ucatsti orakenacapwa catuntasipjjäna, Arnón jawirata Jaboc sat jawircama, uqhamarac amonitanacampi korpasqui uca chekcama, cawquïritejj wali suma sayt'ayatäna. 25Uqhamaw israelitanacajj take amorreonacan marcanacap catuntasipjjäna, uqhamarac Hesbón marca takpach marcanacapampi, ucatsti ucaruw jacañataqui kheparapjjäna. 26Hesbón marcasti Sehón sat amorreo reyin jacäwipänwa. Sehón reyejj Moab oraken nayrïri reyipampejj guerrancataynawa; takpach orakepwa aparatayna Arnón sat jawircama. 27Ucatwa kellkeri jakenacajj sapjjäna:
“Hesbón marcar jutapjjam,
Sehón reyin marcaparu.
¡Mayampi sayt'ayapjjam,
ch'amani sayt'ayapjjaraquim!
28Hesbonatpacha, Sehón reyin marcapata,
ninajj naqhantañataqui lawrsunïna,
Ar sat Moab orakeruw t'unjaraquïna,
uqhamarac Arnonan kollunacapsa.
29¡Moab, jumajj jachcañätawa,
aynacht'atätaw, Quemós diosan marcapa!
Juparaquiw jakenacamsa jaltayaraqui,
warminacamsa Sehón reyin amparapar catuyaraqui.
30Hesbon marcan ch'amapajj t'unjatawa;
Dibonat Nofacamasti lakaycamaquiwa,
ucatsti ninajj Medeba chekacamaw purïna.”
Israel marcajj Og sat Basán marcan reyiparuw atipji
(Dt 3.1-11)
31Uqhamwa israelitanacajj amorreonacan orakenacap catuntasipjjäna. 32Uca pachparaquiw Moisesajj mä kawkha jakenacar qhitäna Jazer marca uñakeri, ucatsti israelitanacajj yakha marcanacampwa catuntapjjäna, uqhamarac uca marcanacan jaquir amorreonacarus jakonucupjjänwa, 33ucatsti cuttanipjjänwa Basán thaquinjama, ucampisa Og sat Basán marcan reyipajj take ejercitopampiw mistunïna Edrei sat chekaru jupanacampi nuwasiñataqui. 34Ucatsti Tatitojj Moisesarojj sänwa: “Jan ajjsaramti, nayaw amparamar catuysma, take ejercitopa, uqhamarac orakepsa, cunjämtejj Sehón reyirojj lurctajja uqhamwa luräta, cawquïri amorreo reyitejj Hesbón marcana jaccäna ucaru” sasa.
35Uqhamaw israelitanacajj Og reyiru, wawanacaparu, take ejercitopar jiwarayapjjäna, janiw maynirus antutapcänti, takpach orakenacapwa catuntasipjjäna.


text:
Wali aski isturyanaka Ta chinuqa phaxsi 2014
- 24 chinuqa phaxsi 2014
Gualeguaychú markanx tampuranakamp thuqüwinakampiw “Markan Carnawalapaw” qallanti
Isturyanaka Ta chinuqa phaxsi, 2014
28 chinuqa phaxsi 2014
27 chinuqa phaxsi 2014
20 chinuqa phaxsi 2014
19 chinuqa phaxsi 2014
16 chinuqa phaxsi 2014
#GVMeetup: Global Voices ukax jakawisanakiwa
Aka episodio GV Face' ukax mayacht'chistuwa, nayrïr chiqanx coordinadores de #GVMeetup de Egipto, Pakistán ukat Portugal.
9 chinuqa phaxsi 2014
1 chinuqa phaxsi 2014
Ecuador: Autoridades ukanakax Fernando Villavicencio asesor legislativo ukan utaparuw ch'amamp mantapxatayna
Fiscal General del Estado, Galo Chiriboga, 26 jallu qallta phaxsin 2013 maranxa, Intervención tama ukat Rescate (GIR) ukanakax Fiscal General del Estado, Galo Chiriboga, jupan...


text:
“Janiw kunas ina ch’usat alaxpachat jalaqtankaspati”. Kusa amuykañ amuyumpiw qillqt’i. YUMANIN sarnaqawipa, junt’u uraqin yuritänwa, kunatix jupax jisk’a q’axull waynitutpachaw aka Chukiyaw jach’a Markan qamañ qallti, jan awki tayka jak’ana, ukat jupax ukham llakt’asit chuymaniw jiskt’asirakïna. Kunjamats jan awki tayka jak’anst qampachaysti?. Kunatix jupan jakawipanx janikiw suma qamawix utjkatänti, jan ukasti, llakita, manq’at jan manq’ata, ukhamarak t’aqisiñ urunakaw utjatayna. Wali t’aqin sarnaqatayna, jupar pachas apnaqkasp ukham amuyasina, ukat jupax pachan askipatapx wal amuyana, ukhamarus yatiqarakïnwa. Kunatix jupatakix wali ch’amakaspas ukhamaw amuyasina, ukhamipanx, jupax wali aski samkanakaruw yaqäna, kunatix jupan amuyupax ukanwa, kuntix samkaskan ukax phuqasiripinïnwa.
Jakawipan askipatakix, jupax wali amuyumpiw sarxarüna, lup’ïna, amuyäna, sapurupuniw juk’amp jakawipan askipatakix wal ch’amachasïna, uka sapür t’aqisiwi, llakisiw urunak uñjasinx makiw uka urunakar atipjañ munänxa, janiw ch’amt’aykanti, jan ukasti, kuntix jupax munkan ukxa jikxatañkamaw ch’amachäsina. Ukatpï, amuyu lup’iwinakapas taqi yant’anakar atipañatak ch’amachasitänwa, janiw pisichuymt’ayaskänti, amtaparux phuqhañx munapunirïnwa.
Tukuyjäna, YUMANIX wali amuyunakan ch’amanchasit jaqijanwa, irnaqawini, masinakaparus wali llamp’u chuymampikiw yanapt’äna, taqi chuymaw phuqhañamp tukuyañkamyatxatawäyi. Ukat jupax taqi chuymaw utjawipanx kunayman t’aqisiw urunakat mistusax qamasxäna, kunatix jupax aka Chukiyaw markanx jisk’a q’axull waynitutpachaw wali t’aqin sarnaqäna, uka t’aqisiw urunakax qhiparux jupatakix wali askïnwa. Ukhamaw Yumanin utjawipanxjan wali urunakat suma qamawir puriwayjäna, uruy arum t’aqisiwix janiw inakikanti, jan ukasti, qamawipan askipatakiw wal t’aqisïna, ukatx, ukhamarakiw masinakaparus wali munasiñ chuymamp yanapañ qallantäna, ukhamaw jupax jach’a tama taypir mantxäna, ukat suma wilamasinakapamp qamasxapxäna.
Qillqiri: Antonio Quispe Quispe


text:
Éxodo 21
Esclavonacjjata leyinaca
(Dt 15.12-18)
1“Aca leyinacwa jumajj yatiyäta: 2“Mä hebreo sirvirtejj aläta ucajja sojjta maraw irnakañapa, ucampis pakallko maranjja librëjjañapawa janiw cunsa pagañapäquiti librëjjatapatjja. 3Sapaquitejj purinchi ucajja sapaquiraquiw sarjjañapa; ucampis warminïchi ucajja warmipajj jupampiraquiw sarjjañapa. 4Ucampis uywiripatejj warmi churchïna, ucatsti uca warmejj jupatac wawanacanïchi ucajja, warmimpi wawanacampejj uywirimpiw kheparjjañapa, sirviristi chacha sapaquiw sarjjañapajja. 5Ucampis sirviritejj jan librëña muncchi warmiparu, wawanacaparu, uywiriparu munatap laycu ucajja, 6uywiripajj Diosan ucar irpasinjja, uta puncuru jan ucajj uta puncu marcor saycatayasinwa mä p'iyañampi jinchjja p'iyjañapa, uqhamata uca sirvirejj wiñayatac jupan sirviripäñapataqui.
7“Uqhamarac maynitejj phuchapa sirviritac aljchi ucajja, jupasti janiw mistuñapäquiti sirvirïñatjja chacha sirvirjamajja. 8Ucampis patronatejj uca sirvir tawako jan esposapatac catuñ muncchi, jan munatap laycu ucajja, patronajj yakha uca tawako alasiña munchi ucajja iyawsañapawa. Ucampis janis muncchi ucasa janiw jaya marcanquir jakerojj aljañapäquiti. 9Ucampis yokapampitejj casarchi ucajja, waquisiwa phuchaparjam uñjañapa. 10Uqhamarac patronatejj yakha warmimpëjjchi ucajja janiwa jupat apakañapäquiti mank'añsa, isinacsa, ni warmin cancañapsa negañapäquiti. 11Ucampis aca quimsa lurañanactejj jan phokcani ucajja, warmejj librëjjañapawa, jupasti janiw cunsa librëjjatapatjja pagañapäquiti.
Jan wali luririnac contra leyinaca
12“Qhititejj masiparu chhojjriñchasa jiwaycani ucajja, jiwayataraquïniwa. 13Ucampis qhititejj jan amtañampi jiwaycani, ucampis Diosat waquischi jiwañapajja ucasti nayaw yatiyäma cawqha chekarutejj jan juchañchatäñatac jaltañamäqui ucjja. 14Ucampis qhititejj colerasisa jan wali amtañanacampi masipar jiwayqui, ucarojja altarajjarus jaltascpan, ucasti jiwayatäñapapuniwa.
15“Uqhamarac qhititejj awquiparu, taycaparu nuwcani ucajja jiwayatäñaparaquiwa.
16“Uca quipcaraqui qhititejj mä jake lunthatasin aljcani jan ucajj utapansa jicjjatatäcani ucajja jiwañaparaquiquiwa.
17“Uqhamarac qhititejj awquiparu, taycaparu maldiscani jan ucajj cuna jan wali arunacampis tokcani ucajja jiwañaparaquiquiwa.
18“Ucampis nuwasisatejj maynejj masiparu chhojjriñchi kalampisa, jan ucajj amparampi ch'acusinsa chhojjriñchi ucat iquiñaru jakontchi; ucampis jan jiwaycchi ucajja, 19uca chhojjriñchirejja janiw juchañchatäcaniti, cunapachatejj chhojjriñchatajj iquiñat sartjjasa thujrut yanapani sarnakjjani ucqhajja. Ucampis chhojjriñchirejja pagañapawa usutäqui uca urunacata, uqhamarac kollayatanacatsa.
20“Uqhamarac qhititejj sirvirinacaparojj chacharusa, warmirusa lawampi jawc'jasa jiwaycani ucajja juchañchatäniwa. 21Ucampis sirviritejj mä uru jan ucajj pä urusa jacawayascchi ucajja, jawk'jirejj janiw juchañchatäcjjaniti, sirvirejj jupancatap laycu.
22“Uqhamarac pä jaketejj nuwasisa mä usur warmiru nuwatatasa janïr wawachasiñäquipana sullsuycani; ucampis jan uca warmejj jiwcchiniti ucajja, uca nuwatatir jakejja multa pagañapawa, uca warmin chachapajj kawkhtejj mayqui juezanac nayrakatanjja uqhamarjama. 23Ucampis uca usuchjat warmitejj jiwjjchi ucajja, pagañapawa jacañatjja jacañaraqui, 24nayratjja nayraraqui, lacatjja lacaraqui, amparatjja amparampiraqui, cayutjja cayumpiraqui, 25naqhantayatajj naqhantayañampiraqui, chhojjritjja chhojjriñchañampiraqui, ch'acutatjja ch'acumpiraqui.
26“Uqhamarac qhititejj sirvirinacaparojj chacharusa, warmirusa nayrat ch'acutatasa juyqhuptaycchi ucajja, uca sirviriparojj qhitjjañapawa librëjjañapataqui nayra juyqhuptayatap laycu. 27Uqhamarac qhititejj sirvirinacaparu chacharusa, warmirusa nuwjasa laca ch'aqha apschi ucarojja antutjjañaparaquiquiwa librëjjañapataqui laca ch'aqha apsutap laycu.
Diosajj leyinac churi jan walt'añar puririnacataqui
28“Mä orko vacatejj wajjrjasa chacharusa, jan ucajj warmirusa jiwayani ucajja, orko vacarojj kalampi c'upjasaw jiwayatäñapa, ucampis janiw aychapjja mank'apjjañapäquiti, ni vacanirus cunsa pagapjjañapäquiti. 29Ucampis orko vacatejj wajjrasiripunïchïna, ucat mayniru wajjrjasa jiwaychi ucajja kalampi c'upjasa jiwayatäñapawa. Uqhamarac vacanisa yatcasa jan ist'asisa uywatapatsti jiwayatäñaparaquiquiwa. 30Ucampis jan jiwayañataqui multanactejj mayipjjchi ucajja jiwirejj pagañapawa multa jan jiwañataquejja, kawkhtejj mayipqui uqhamarjama. 31Uca quipcaraquiquiw lurataraquiquïni cunapachatejj yokall wawarusa, imill wawarusa wajjrjani ucqhajja. 32Uqhamarac sirvirinacarutejj chacharusa warmirusa wajjrjchi ucajja orko vacajj kalampi c'upjasajj jiwayatäñaparaquiquiwa, ucampis sirvirin uywiriparojja vacanejja pagañapawa quimsa tunca kollke.
33“Uca quipcaraqui maynitejj phuch'u jan atjjatcchiti, jan ucajj phuch'u p'iysusinsa jan atjjatcchiti ucata ucaru vacasa, jan ucajj asnosa jalantasa jiwchi ucajja, 34phuch'unejja uca uywanirojja pagañapawa, ucampis phuch'unejja uca jiwat uywjja catusjjañapawa.
35“Uqhamarac maynin orko vacapatejj mayni masipan vacaparu wajjrantas jiwaychi ucajja jacquir orko vaca aljantasinjja paniniw jaljasipjjañapa, uca quipcaraquiw jiwat vacan aychapa aljasinsa jaljasipjjañaparaqui. 36Ucampis orko vacatejj wajjrasiripunïchi ucat yatcasina vacanejj jan ist'asisa uywascacchi ucajja waquisiwa jiwat vacatjja jacquir vaca churjjañapa, ucat jiwat vacasti jupataquiquëjjañapawa.


text:
Shahbaghanx waynanakax luräwinak sarantayapx ukhamaral política pusürunakaw maysaru jaytjapxi. Waranq waranq arst’irinakax Dacca principal intersección-ankaskapxakiwa, Bangladesh qamäna, pidiendo la pena capital para Abdul Quader Mollah, yaqha jaqinak ch’axwäw taypin ñanqhachäwlaykut taripur apatanak kunatix qhispïw ch’axwäwin 1971 maran lurapxäna.
42 maranakaxiwa tumpatanak taripur apañataki. Waljaninakax jichhax Jamaat-e-Islami [en] tama político-nakapxiwa ukhamarak janiw kuna iyaw sapxkät justicia lurasxiw saskas sapxiwa.
Ñanqha urutäpamp feriadotapampixa, wali jach’a tantachasïwiw suyt’atan arst’asïwinakar mayacht’asiñpataki [eng] wali jach’a tantachasïwiw suyt’atan arst’asïwinakar mayacht’asiñpataki. Kimsa jayp’u urasarux Shahbagh-n mä jach’a tantachäwiw waynanakan p’iqinchat utjañpäna. Blogueronakamp Activista-nakamp llikaxa, Culturales Activistanaka ukhamarak Waynanak Tamanakax jach’a tantachäwir sarapxañpänwa. Janiw consignanaka/discursonaka uthañpäkanti. Política tamanakarux jan política pancarta-nak mayisa. Sarantayirinkax yatiqañ utanakan (Facultades e Institutos) yatiqirinakar mayacht’asïwip mayi.
Shahbaghn arst’äwinakax Shourov Hassan, Mahmudul Amin ukhamarak Fahim Mahmud-n activista waynanakaw uñacht’ayatañpäna. Akanw uñacht’ayawix uñjasina.uñacht’ayawix uñjasina.
Matir Manush [bn] Facebook ukan qillqt'i:
এই হচ্ছে সেই ডিজিটাল চোখ, যা দিয়ে শাহবাগ এর আন্দোলন দেখছে দেশ-বিদেশের ২৫০০ এর ও বেশি মানুষ…
Este es el ojo digital con el que más de 2.500 personas están observando las protestas de Shabagh simultáneamente.
Akaw digital nayrax kawkimpiti 2.500 jaqinakax Shabaghan arst’äwinak uñjaskapxi.
Bloguero-nakamp Activista-nakampix 5 urunak saraqkipan jayp’un anata phaxsita aka arst’aw qalltapxi ukhamarak sartayapxi, veredicto arsüwitx ukhamarak sentenciatat Jamaat Islami Abdul tama irpiri Quader Mollahx [en] janipin mistuñpatak ukatata. Akanw mä qawqha uñtäwinakax Shahbaghtat uñjataspa (taqpach jamuqanakax iyaw säwimpiw apnaqata):
Aka Twitter uksan juk'a,pinak utji.
— Prithvi Shams (@Prithvi_Shams) 8 de febrero de 2013
— Prithvi Shams (@Prithvi_Shams) 8 uru aka anata phaxsita 2013 marana
La gente de #Shahbag de todos los espectros se está uniendo al movimiento. Ricos-pobres-chicos-ciudadanos mayores-veteranos de guerra-atletas. Esto es Bangladesh.
#Shahbag jaqinakax mayacht'asisipkiwa.
— Tahmima Anam (@tahmima) 8 de febrero de 2013
Tahmima Anam (@tahmima) 8 uru anata phaxsina2013 marana
Después de más de 4 décadas de mantenernos al margen mientras violadores y asesinos eran designados ministros del gobierno, decimos basta. #shahbag #Bangladesh #71
4 decada nayraxax phiskasiri, jiwayiri ukanakax ministru ukham chhijllatapxanawa, #shahbag #Bangladesh #71
Juk'amp qhurut arsusiwinakx aknïrinakanw ist'apxasma #Shahbagh এবং #Shahbag.


text:
Wali aski isturyanaka Ta taypi sata phaxsi 2015
- 10 taypi sata phaxsi 2015
Samart'añatakix wali jayw sarapxi: Croacia-Serbia qurpas makiptasaw mayn mayn arst'apxi
Isturyanaka Ta taypi sata phaxsi, 2015
29 taypi sata phaxsi 2015
Inas jan yatkstati —ukampirus kastillan arx yattawa, ukakipkarakiw árabe arx yattaxa
Joy Diaz jupax inglés ukat castellano aru arst'asiñ yati. Kunapachatï wawapan árabe yatichiripar uñt'katan ukhax jupax qawqha artï árabe ukan yatkatayn ukwa amuyt'asitayna.
25 taypi sata phaxsi 2015
São Paulo markana, Foro Social Mundial de las Migraciones ukax 2016 maran wakicht’asini
"Forox markan movimientos sociales utjkï ukar ch'amanchañatakiwa, juk'ampis markat jach'a markar saririnakxat arst'añatakiwa".
20 taypi sata phaxsi 2015
Tifón Koppu ukax Filipinas uksanw yapu yapuchäwinakar jan walt'ayawayi
Koppu ukax aka maranx paykutiw Filipinas uksan jan walt'ayawayi. Ukampirus yapu yapuchäwinakaruw sint jan walt'ayawayi.
17 taypi sata phaxsi 2015
Sinfonía por el Perú ukax wawanakaruw jaylliwtuq yaticht'i
"Jaylliwix jiwasan utjiris juk'amp jach'anchañatakiwa", Sinfonía por el Perú ukax pisin jakasir wawanakar waynanakar yanapt'añatakiwa,
13 taypi sata phaxsi 2015
Qawqha jaqis premio Nobel Peace Summit ukat mä Grammy Latino uka pachp simananx katuqpacha
Artista René Pérez jilax qhipa maranakanx arup ist'ayi, prisionero político puertoriqueño Oscar López Rivera jupar antutapxañapatakiw juk'ampis arst'i.
6 taypi sata phaxsi 2015
Hong Kong uksanx jayllintirinakax “jan ist'añ jaylliw” apnaqäwit unxtasipxi
"Hong Kong uksan jaqinakax wawanakan derechunakap arxatapxañapawa. Nayrjax jallintañ yänak estación ukar apañax iyawasatanwa. Kunats jichhax jan iyawsatapacha?


text:
Génesis 50
1Joseasti awquipan jiwat amayaparuw khomantasi, ucat jacharaqui, jamp'att'araquïnwa. 2Ucatsti cawquïri kollirinacatejj Josearu uñjapjjerïcän ucanacaruw saraquïna:
“Aca awquejjan amayapa suma kollanacampi jawsupjjam” sasa. Ucatsti uqhamwa uca jiwat amayarojja lurapjjäna. 3Pusi tunca ururaquiw kollirinacajj tardapjjäna uca amaya embalsamañanjja, uqha urunacaraquiw chekpachansa munasejja mä jiwat amaya embalsamañataquejja.
Egiptonquir jakenacasti pakallko tunca ururaquiw Israelatjja lutt'asipjjäna.
4Lutt'asiña urunaca pasatatsti Joseajj faraonan palaciopanquirinacampiw parläna, saraquïnwa:
—Jumanacatejj chekpachansa munapjjchistajja ucapachajj faraonan nayrakatapan arst'asiyapjjeta. 5Cunapachatejj awquejjajj jiwañampëjjäna ucapachasti, mä juramento lurayitu juparu, cawquïri sepulturatejj Canaán oraken waquichatäqui ucar imayjjañajjataqui. Nayasti achict'astwa, ucar sarañajjataqui, nayan awquejjar imayañajjataqui, ucatsti cuttanjjäwa —sasa.
6Faraonasti ucjjarojj saraquïnwa:
—Awquimarojj imt'ayasincaquim cunjämtejj jupajj mayiyätam uqhama —sasa.
7Joseasti awquipar imayiriw saräna, uqhamaraquiw faraonan palaciopanquiri, Egipto oraken jach'a jilïri munañaninacas compañaraquïnwa, 8pachpa Jacobon familiapasa, Josean familiapasa, jilanacapasa. Gosén orakensti wawanacampi, uywanacampicwa jaytawayapjjänjja. 9Uqhamaraquiw jakenacajj carronacata, caballonacata Josearojj compañapjjäna. Jakejj waljapunïnwa. 10Cunapachatejj Goren-ha-atad sisqui uca chekar puripjjän ucqhasti, ucajj Jordán jawirat inti jalsu tokenquiwa, ucqhanwa mä suma jach'a tantachasïwi lurapjjaraquïnjja. Ucanwa Joseajj awquipatjja pakallko uru lutt'asiraquïnjja.
11Uca tokenacan jaquiri cananeo jakenacasti uca tantachäwi uñjasasti sapjjänwa: “Egiptonquir jakenacajj wali suma imt'asiñ yatipjje” sasa. Ucatwa uca chekarojj Abel-mizraim sasa sutichapjjäna. Ucasti Jordán jawirat inti jalsu tokenquiwa.
12Jacobon yokanacapasti, cuntejj awquipajj maycatayna uqhamarupuniwa take cunsa phokhapjjaraquïna. 13Canaán orakeruw apjjapjjaraquïna, Macpela sisqui uca puturuw imantjjapjjaraquïna, ucasti Abrahaman alatänwa Efrón sata hitita jaketa, familiapan sepulturapäñapataqui. Aca orakesa, uqhamaraqui uca putusa, Mamretjja inti jalsu tokenquiwa. 14Awquipar imt'ayanjjasasti Joseajj Egiptoruw cuttanjjäna, jilanacapampi, compañerinacapampi chica.
Josean khepa urunacapa
15Jacobojj jiwjjataynawa, jichhasti Josean jilanacapajj chuymanacapanjja sapjjänwa: “Jichhajj inas Joseajj uñisiñ kalltchistani, take jan wali juparu lurcäyätan ucanacatsa inas phoksuschistani” sasa. 16Ucatwa qhitapjjäna aqham sasa: “Janïra awquimajj jiwcän ucqhasti sapjjetänwa, 17jumar sañataqui: ‘Achict'assmawa, jilanacamarojj take jan walinac lurapcäyätam ucanacatjja perdonjjam’ sasa. Ucatwa jichhajj achict'asipjjsma nanacan jan wali luratanacajjatjja perdonapjjetaya. Nanacajj awquiman Diosapan sirvirinacapäpjjaracstjjaya” sasa.
Uca ewjja arunaca apirinacajj aca ewjja Josear churapcän ucqhasti, jupajj wal jachäna. 18Ucatsti pachpa jilanacapaw purinipjjäna, oraker puriñcamaw alt'asipjjäna, sapjjaraquïnwa:
—Acancapjjtwa, juman esclavomäpjjaractwa —sasa.
19Joseasti saraquïnwa:
—Jan ajjsarapjjamti. Janiw nayajj Dios lanti tucquiristti. 20Jumanacajj nayarojj jan walinac lurañ munapjjäyätajja, ucampis Diosaw uca jan waljja asquiru tucuyjje, cuntejj jichhajj uñjctan uca lurañataqui: walja jakenacan jacañanacapa khespiyañataqui. 21Uqhamajj jan ajjsarapjjamti. Nayaw jumanacarusa, wawanacamarusa mank'añjja churasipcäma —sasa.
Uqhamwa Joseajj jilanacaparojj chuymachjjäna, wali suma arunacampiw parlt'araquïnjja.
Josean jiwjjatapa
22Joseampi awquipan familiapampisti Egipton jacasipcaquïnwa. Joseasti pataca tuncani maraw jacaraquitayna, 23uqhamaraqui Efraín wawapan allchhinacaparus uñt'asiwaycataynawa. Uqhamaraquiw Maquir allchhipan wawanacaparus familiaparu catokäna, uca Maquirasti Manasesan wawapänwa.
24Mä urusti Joseajj jilanacaparojj sänwa: “Nayan jiwañajjajj jac'ancjjewa, ucampis Diosaw jumanacar yanapir jutani, ucatsti aca marcatjja apsuwayjjapjjaraquïtamwa, cawquïri oraktejj Abrahamaru, Isaacaru, Jacoboru, churañataqui arscäna ucaru” sasa. 25Ucatsti Israelan wawanacaparojj mä juramento lurayi, saraquïnwa: “Chekpachansa Diosaw jumanacar yanapir jutani. Uca urusti jumanacajj nayan ch'aqhanacajj-jja apasjjapjjätaw acatjja” sasa.
26Joseasti Egipton jiwjjäna, patac tuncani maranïcän ucapacha. Janchipsti embalsamapjjänwa, ucat mä ataúd cajonaruraquiw uchjjapjjäna.


text:
Números 14
Israelitanacajj Dios contraw sayt'apjje
(Dt 1.19-25)
1Ucatjja israelitanacajj warariñwa kalltapjjäna, uca arumasa jacht'asisaw khantatipjjäna. 2Take jupanacaw Moisés, uqhamarac Aarón toke jan wali arunac parlapjjäna, aqham sasa: “Egiptonsa jiwarascasäna jan ucajj aca wasaransa. 3Cunataquis Diosajj aca marcar irpanistu. ¿Jiwasan guerran jiwarañasataqui, uqhamarac warminacasasa, wawanacasasa uñisirisan amparapar catuyatäñapataqui? ¡Walïspawa Egipto marcar cuttjjañasajja!” sasa. 4Ucatsti maynit maynicamaw parlarasipjjäna: “Mä jilïri utt'ayasiñäni, Egiptor cuttjjañäni” sasa.
5Moisesampi, Aaronampejj oraker puriñcamaw ajanunacap alt'apjjäna, take marcan nayräjjapana, cunja usuchjatas chuymapan uñjasipjjän uc uñacht'ayañataqui. 6Nun chachan Josué yokapampi, uqhamarac Jefone chachan Caleb yokapampejj cawquïrinacatejj orake uñjir sarapcatayna ucanacajj isinacapwa ch'iyanokasipjjäna, 7take israelitanacarojj aqham sapjjaraquïnwa:
—¡Cawquïri oraktejj uñjiri sarapcta ucajj wali sumawa! 8Tatitojj qhuyapayasistani ucqhajj yanapt'istaniw uca oraker mantañasataquejja, uqhamarus churaraquistaniwa. Uca orakensti, leches, misq'is umjamaw jalasqui. 9Ucampis jan Tatitu contra sartapjjamti, ni uca marcan jakenacaparus ajjsarapjjamti, jupanacasti mä t'ant'jam mank'antatäniw jiwasataquejja. Jupanacar arjjatirejj janiw qhitis utjquiti, ucat sipansa Tatituw jiwasampïsqui. ¡Jan ajjsarapjjamti!
10Uqhamäquipansa, jakenacajj kalampiw jupanacar c'upjañ munapjjäna. Ucatwa Tatitun jach'a cancañapajj uñstäna, Jiquisiñ Carpana, take jaken uñjcata. 11Ucatsti Tatitojj Moisesarojj sänwa:
—¿Cunapachcamas aca marcajj jisc'achascaquitani? ¿Cunapachcamas nayatjja pächasisipcaquini, jupanac taypina milagronac lurcta ucqhasa? 12Jupanacarojj jiwarayiri usu apayanï jan uca orake catuntapjjañanacapataqui; ucampis jumarojj taket sipansa mä jach'a marca tucuyäma, jupanacatsa juc'ampi ch'amani —sasa.
13Ucampis Moisesajj Tatiturojj sänwa:
—Jumaw jach'a ch'amamampi Egiptot aca marcar irpsunipjjesta. Cunapachatejj egipcionacajj cuntï lurcäta uc yatipjjani ucqhajj, 14yatiyapjjaniw Canaán oraken jaquir jakenacarojja. Jupanacasti ist'apjjaraquiw juma Tatitun aca marca taypincascatamjja, jumajja ajanuy ajanu uñjayasitamjja, uqhamarac kenayamasa jupanac patjjancascatapsa; urusa mä kenayampiraquiw jupanacan nayrakatapsa sarascaracta, arumarusti mä ninampirac sarascaracta. 15Jumatejj aca marcar maya jawk'antasin jiwayäta ucqhajj, cawquïri marcanacatejj jach'a cancañamata yatipqui ucanacajj sapjjaniwa: 16‘Tatitu Diosasti janiw uca marcar irpantquiti, cawquïri oraktejj arupampi arsusin churä siscatayna ucarojja, ucatwa wasarana jiwarayi’ sasa. 17Ucatpï jichhajj, Tata, uñacht'ayam jach'a ch'amama, cunjämtejj arumampi arscta uqhama. Jumaw sistajja: 18“Janiw janc'aqui colerasirïcti, wali jach'aw qhuyapayasiñajjajja, uqhamarac perdonaractwa ñankhanacsa, naya contra sayt'asiñanacsa, janiraquiw juchanirojj jan mutuyata jaytcaractti jan ucasti mutuyaractawa awquinacapan juchanacapatjja wawanacapan wawanacaparu” sasa. 19Juman munasiñamasti sinti jach'awa, perdonamay aca marcan juchanacapjja, niyaquejjay jupanacat qhuyapayasstajja, Egiptotpacha aca chekcama.
Diosajj israelitanacaruw mutuyi
(Dt 1.34-40)
20Tatitu Diosajj sänwa:
—Waliquiwa, nayasti perdonapjjämaw mayitamarjama. 21Ucampisa chekpacha nayaw jacta, jach'a cancañajjas take acapach phokhantaraquiwa. 22Cawquïrinacatejj jach'a cancañajj uñjapqui, uqhamarac Egiptonsa, wasaransa milagronac lurcta ucanac uñjapqui, ucatsti mayampi mayampwa yant'anacarojj wasaranjja uscupjjetu, janiraquiw arunacajjarus ist'añ munapquiti, 23jichhasti janiw qhitisa jupanacatjja uñjcaniti, cawquïri oraktejj arojjampi arsusin awquinacapar churä siscta ucarojja. Janiraquiw cawquïrinacatejj jisc'achapquitu ucanacas uñjapcaniti. 24Caleb sat sirvirejj sapaquiw yakha suma amtäwinejja, jupaquiw chekpachan ist'itänjja, ucatwa jupajj mantanejja cawquïri oraktejj uñjir sarqui ucarojja, ucatsti wawanacaparaquiw ucanjja utjasipjjani. 25(Amalecitanacamp, cananeonacampiw pampan jacapjjaraqui.) Jumanacasti arumanthi alwajj cuttapjjam, ucatsti sarasipcaquim wasaranjama Mar Rojo tokeru.
26Tatitusti Moisesampiru, Aaronampirojj sänwa:
27—¿Cunapachcamas isch'uquëjja aca khoru israelitanacan parlatanacapjja? Niyaw istt'a nayjjat jan wali parlatanacapjja. 28Jichhasti saram; aqham saraquim: ‘Naya Tatituw jacta, juramentompiw arsuracta cuntejj parlir ist'cta uqhamarjam lurañajjataqui. 29Take cawquïri jakenacatejj pä tunca maranit amstaru censon kellkantatäpqui, naya toke jan walinac parlapqui, ucanacajj jiwapjjaniwa; jiwat janchinacapajj aca wasarar jakonucutaraquïniwa. 30Caleb chachampi Josueyampicwa jilt'ayäjja. Janiw cawquïrisa jumanacatjja mantcaniti, cawquïri oraktejj arojjampi arscta churañataqui ucarojja. 31Ucat sipana cawquïri wawanacamarutejj jumanacajj sapcta, uñisirinacasaw catuntapjjani sasajja, ucanacaruw irpäjja cawquïri oraktejj jumanacajj jan munapcta ucarojja, jupanacan cusisitäpjjañapataqui. 32Jumanacan jiwat janchinacamajja wasaran jakonucutaw uñjasini. 33Wawanacamasti pusi tunca maraw awatirit jacapjjaraquini, uqhamatwa jupanacajj jumanacan jan iyawsatanacamjja phokhapjjani, take jumanacan aca wasaran jiwarapjjañanacamcama. 34Jumanacasti pusi tunca urunacaw orakenac uñjasajj sarnakanipjjtajja, uqhamaraquiw jichhajj pusi tunca maranaca mutuñanacamjja phokhapjjäta, mä mara sapa uruta, uqhamatwa yatipjjaraquïta cunjämas naya contra sayt'asiñajj ucsa.’ 35Naya Tatituw arsta: Uqhamwa aca naya contra sartir juchan marcaru lurä. Aca wasaranwa jacañapjja tucuyapjjani, acanaracwa jiwarapjjaraquini.
Tunca uñaker jakenacan jiwarapjjatapa
36Ucampisa cawquïri jakenactejj Moisesajj qhitäna orake uñjiri ucatsti cuttanisinjja jan walinacarac yatiyapjjäna, jakenacarus jan walinac parlapjjaraquïna.
37Uca jakenacarojj Tatituw acatjamat jiwarayäna, uñjanipcatayna uca oraket jan wali parlapjjatap laycu. 38Take ucanacat sipansa Josueyampi, Caleb chachampiquiw kheparjjapjjäna.
Israelitanacajj Horma chekan atipjayasipjje
(Dt 1.41-46)
39Cunapachatejj Moisesajj take israelitanacar yatiyäna, cuntejj Tatitojj siscatayna take ucanaca, ucapachajj jupanacajj llaquitaw jicjjatasipjjäna.
40Khepa urojj wali alwatwa sartasipjjäna, alaya kollunaca chekaru maqhatasajj, sapjjänwa:
—¡Niyaw aqhanctan! Sarañäni cawqharutejj Tatitojj churämaw sisquistu ucaru, chekpachansa jiwasajj juch lurtanjja.
41Ucampisa Moisesajj jupanacarojj sänwa:
—¿Cunatsa Tatitun arunacaparojj jan ist'apcta? ¡Uca amtäwejja inaruw tucuni! 42Jan sarasipcaquimti, Tatitusti janiw jumanacampïcjjeti. Uñisirinacamasa atipjapjjätamwa. 43Qhä nayrakatanjja amalecitanaca, cananeonacaw suyapjjtam jumanacampi nuwasiñataqui, uqhamarac jumanacar jiwarayañataqui. Jumanacasti Tatitu Diosarojj apanucupjjtawa, jupasti janiw jumanacampi chicäcjjeti —sasa.
44Ucatsipansa jupanacajj jan ist'asisajj maqhatasipcaquïnwa, alay kollu chekanacarojja, ucampisa Tatitun sumancayiri arcapasa, Moisesasa janiw campamentotjja onjjtapcänti. 45Ucatsti uca chekan jaquir amalecitanaca, cananeonacaw mistunipjjäna, israelitanacar Horma sat chekacama khepanacapat arctanisa, jupanacar k'al atipjañcama.


text:
Challwa
Challwa, challwaxa jakiwa umana jahuiranakana quta tuqina jach'a lamar tuqina, ukhamaraki walxa kasta challwanaka utxi kunaiman sutininaka ukhamaraki jisk'a jach'a challwanaka, kunatixa challwaja wali sumawa manq'añataki nayra pachaxa wali utjana challwanakaxa jicha pachasti janiw walxa utjkiti.
Challwata yatiña
Yatiyanaka jikxattanakaxa akhama arunakampiwa qhanañchi. Kawkiri challwanakati uñt’ataki uka kasta challwanakaxa ch’akhankamakiwathaya umana jakirinaka. Challwanakaxa vertebrados acuáticos sutimpi uñt’atawa branquias uksanjama katuqapxi uma tuquita oxigeno jakaña samana, chhiqhanakapaxa.
Yatiñatakixa kimsaru jaljatawa, nayraxa p’iqituqixa, nasa, laka, nayra, opérculo llaqakamawa, taypi tuqixa órganos sata jakaña utjayirinaka, patxa manqha chhiqhanakampiwa; qhipaxa tuqixa péndulo caudal surimi, wich’inkha tukuya aleta caudal ukanaka; challwana janchi patxapaxa k’ilinakaniwa, sunkhaninaka jani k’ilinisa utjarakiwa.
P’iqi
Nayraxa p’iqi tuqixa juch’usaruwa tukuyi, laka patapaxa ajanupa, nasa, ñaqa, nayranakapaxa pampilla muruq’unaka. lakapaxa manq’anaka katjañatakjama ukampirusa samana lanti brquias uksaru uma puriyañataki.
Challwana laka ch’akhanakapaxa jach’ani jisk’aninakawa laka ch’akhanakapaxa jalartaspa misturarakispa ukhamawa, maya siqi, paya, kimsa ukhamanakanispawa, laxrapaxa janiwa janchi ankunikiti p’iqi ch’akhapampi chikachatawa unuqispa challwanakawa p’iqiparu aychata sunkhaninakawa, ch’aphini ukhamanakawa.
Taqpacha janchi
Challwana janchipanakaxa taqpachanina sayt’kamakiwa yamakisa umana jaltirankanxa. qhipaxa wich’inkha tukuyaxa juch’usawa péndulo caudal sata, puracapaxa janchipanxa línea lateral sata jarapiru siqintata, uka siqixa órgano censorial satawa challwana amuyasiñapataki ñanqhanakata jark’aqasiñataki, quta manqhana ist’añataki.
Chiqhanaka
Chhiqhanakapaxa jiikhani patanakana, jarapixana puraka manqha tuqinakankiwa juch’usa ch’akhanakani, wich’inkapaxa ukhamaraki, chhiqhanakapxa ayatatta’sispawa umanxa kimsa ch’ulla chhiqhanakaniwa, jikhani patana, qhipaxa wich’inkha thiya patana, wich’inkha thiya manqhana (dorsal, caudal y anal) uksanakana.
Jikhani chhiqha
Jikhani patankiwa, umana jani q’achhirst’añataki suma wayxasiñapataki, muytañataki ukhamaraki jalkasaxa sayt’añataki.
Qhipaxa chhiqha
Qhipaxa wich’inkhankiwa aka chhiqhaxa, nayraxaru khiwtasa sartayañataki.
Qhipaxa manqha chhiqha
Aka chhiqhaxa suma chiqa tuytayañapatakiwa ukhamarusa suma sayañapataki. Payakamawa aka chhiqhanakaxa pectorales ventrales sutimpi uñt’atanaka. yaqhipanakaxa jisk’a chhiqhanakaniwa (aleta adiposa) ukanaka.
Nayraxa paya chhiqhanaka
Aka chhiqhanakaxa purapaxa ñaqa thiyanakankiwa, ch’amampi sartayiriwa pata tuqiru manqha tuqiru, k’achhata sartayañataki.
Qhipaxa puraka manqha chhiqhanakaxa aletas ventrales sataxa puraka uksana jikxatasi maynisti aleta adiposa janchi jisk’a chhiqhaxa jikhani patana jikatasiraki challwanakana janchipaxa escamas sata qhulu k’ilinakana sillp’a ch’akharu uñtata siqi qhawxatatawa utjarakiwa jani k’ilininakaxa.
Órganos satanaka
Vejiga natatoria satawa yanapt’iri challwa tuytayirixa, umana sayañataki, utt’aspawa quta manqharu, tuysunirakispawa jani ch’ama tukusa. Challwanakaxa órganos sata phuqhata jakañanakanipxiwa, laka chiqa uma juchhantasaxa ñaqa opérculo uksanjama mistuyxi branquias sata muysuyasina jakaña oxigeno katuqi, ukhamawa sistema respiratorio sata challwana jakañapataki; laka, laka ch’akhanaka, sunquru, mallq’a, jiphilla ukanakawa mayachata challwana manq’añapataki sistema digestivo sata.
Challwaxa sistema nervioso uksanjama amuyaraki, jatha k’awnanaka uñjaña alevines sata jisk’a k’awnata misturirinaka amuyapxarakiwa. p’iqipana cerebelo ukampiwa kuna kasta unxtañanaksa sartañanaksa amuyapxi. challwaxa wilanirakiwa lluqutkama taqi chiqaru puriyaraki ukaxa sistema circulatorio satawa.
Purapaxa jarapita wichhinkha tukuykamaxa janchi aychakamakiwa, qhipaxa aleta caudal sata wich’inkhapaxa nayraxaru taqi tuqiru sartayañatakiwa, ukhamaraki p’iqi tuqina lakapa chhiqhanakapa nayrapaxa janiwa yanaka ckhampacha uñjkiti, saminakxa sumaraki amuyi qana uchatanaksa uñjapxarakiwa.
Challwanakaxa aparato sensorial ukanipxiwa purapaxa jarapi iramana siqintata, ukanjama kawkharu sarañataki amuyapxi, ukhamaraki thaya mathapi puriniri amuyaraki, kawksatsa ñanqhanakaxa jutaspa taqi ukanaka, ist’apxiwa vejiga jark’aqasispa jani wali challwanakata ukanjamaraki amuyapxi mayachata tamankañatakixa.
Kunjamsa tuytapxi
Challwanakaxa quta manqhanxa jaltapxiwa wich’inkha maysatata maysaru, yanapirinakapaxa jikhani pata chhiqha aleta dorsal satawa anchaxa chhiqhasti aleta anal sataraki, jach’a chhiqhaninakaxa nayraxarusa qhipaxarusa jittapxarakispawa.
Nayraxa jarapi chhiqhanakaxa K’achhitata tuytañatakiwa ukhamaraki frenos sata sayt’añataki. Puraka manqha chhiqhanakaxa suma sayaru q’iwxasiñapataki jani liwikiptañatakiwa.
Jisk’ata jisk’ata laqaki jittañatakixa uma juchhantasa ñaqa tuqinjama ch’amampi mistuyasawa jaltapxiritayna. Taqpacha challwanakana puraka tuqixa qhana saminkamakiwa pata jikhani patanakapaxa.
Challwa ch’akhanaka
Quta umana challwa jakirinakaxa vertebrados acuáticos sutimpi uñt’atawa, taqi kasta ch’akhani challwanakawa utji, ch’akhanakapaxa jisk’ani jach’aniwa. Ch’akhanakaxa aycha taypinakankiwa, yaqhipa jisk’a ch’akhanakaxa mayja k’awunakawa mallq’aru achuntasirjamanaka, manq’añatakixa suma palliraña, wawanakatakixa manq’t’añjama jiliri awki taykanakawa ch’akhanaka aparasa manq’ayañapa, vertebrado sata uñt’ata challwaxa, tunu ch’akhanakaniwa columna vertebral sata, p’iqi ch’akhanakaxa lixwi jark’iri. Tunu ch’akhanakaxa p’iqita qhipaxa aleta caudal tukuykamawa walja ch’akhanakata mayachata, jarapi tuqinxa costillas sata ch’akhanakawa utjaraki.


text:
AmuchachadoAmuchachado tiene 11 letras
Definición de amuchachado aquí
Resultados de búsqueda:
Resultados de imágenes:
Youtube: amuchachado
Nube de palabras :
- amuchachado zmuchachado smuchachado wmuchachado qmuchachado anuchachado akuchachado ajuchachado amychachado amhchachado amjchachado amichachado am8chachado am7chachado amuxhachado amuvhachado amufhachado amudhachado amucgachado amucbachado amucnachado amucjachado amucuachado amucyachado amuchzchado amuchschado amuchwchado amuchqchado amuchaxhado amuchavhado amuchafhado amuchadhado amuchacgado amuchacbado amuchacnado amuchacjado amuchacuado amuchacyado amuchachzdo amuchachsdo amuchachwdo amuchachqdo amuchachaso amuchachaxo amuchachaco amuchachafo amuchacharo amuchachaeo amuchachadi amuchachadk amuchachadl amuchachadp amuchachad0 amuchachad9


text:
Aymaranakaxa 5525 maranaka katuqañatakiwa wakichasipxi
La Paz, 13 junio — Aka qullasuyu markasanxa kunaymana chiqanakanwa wakichapxi willkana kutjanitapa amt’añataki, ukaruxa machaqa mara ukhama sutiñchapxi. Jichhamaraxa phisqha waranqa phisqha pataka pä tunka phisqhani maranakawa katuqataxani sasinawa amaut’anakaxa ch’amanchapxi . Uka amtawinakxa chiqasa kunatixa uka wak’ani chiqanakanwa wakt’ayapxi katuqañataki. Ukhamarakiwa kunapachatixa willkaxa nayraqata mistsuni ukhaxa qamasa, ch’amawa katuqaña sasina amparanaka aptapxi. Ukatxa kunaymana waxt’anakampi, luqtanakampi astanakampiwa katuqapjixa.
Uka willka kutixa saña muniwa willkaxa kut’anitapa. Ukhamaxa pachaxa mayjt’iwa sasinawa qhananchapxi. Ukaxa janira willkaxa kut’anki ukhaxa uruxa jisk’akichispaya ukatxa kunapachatixa willkaxa kut’anxi ukhata nayraruxa uruxa jayaxchispaya ukhama yatiyapxi..
Ukatsti kunaymana chiqanakanwa aka urunakanxa Departamento de La Paz tuqinxa: Tihuanaku, Caquiaviri, Viacha, Jesus de Machaca juk’ampi chiqanakana katuqapxi. Ukhamarakiwa aka urunakanxa kunaymana amtawinaka chikañchayapxi ukaxa kirkt’awinakasa, thuqt’awinakasa uñacht’ayasina kikiparaki piqutanaka jalanaqt’ayasina ukharuxa maransa maykuti qhathu wakicht’asina. Aksa tuqitxa Jilata amaut’a Basilio Ticona Villca sarakiwa: willkaxa kutjanisinxa ch’amapampiwa ch’amnchistu ukatawa ukhama thuqt’awinakasampisa katuqataxa”.
QILLQIRI MARY TUCO


text:
Isturyanaka Aka tuqita Asia Oriental Ta jallu qallta phaxsi, 2011
30 jallu qallta phaxsi 2011
Global Voices: Jichhür yanapt'äwim churama
2011n marax online ukan yatiyäwinakapat wali muspkayanwa. Uraqpachan yanapt'asirinakaruw jallallt'ata, Global Voicesax markanakan kunayman jan walt'awinak utjkan ukanak yatiyasaw chikancht'asiwayi.
29 jallu qallta phaxsi 2011
Thailand-an Uraq Jittatanakapa
Phisqa tunk maran Thailand chijinakat jiwatanakax phisqa patak jilanakaruw puriwayi. Jilïr irpirinakax jan walt'äwinakat pä tunk phisqan provincia-w t'aqhisisipkaki sasaw sapxäna. Mä waranq jil phamillaw...


text:
Isturyanaka Ta chinuqa phaxsi, 2015
29 chinuqa phaxsi 2015
Afganistán markanx política lingüística ukax nayrïr chiqankiwa
Darí ukat pastún uka arunakax Afganistán markanx wali arsutawa, ukakipkarakiw oficiales ukham uñt’ata.
27 chinuqa phaxsi 2015
Global Voices Jach'a jikthaptäwi : Internet ukar jark'aqañax taqin luräwipa
Sapa pä maraw, Global Voices ukax jach'a jikthaptaw apapxi. Patakat jila qillqiri, jaqukipiri, uñt'ayirinak kunaw aka simanax Cebu markan tantacht'asiwayapxi, Filipinas markanx payïr uñt'at markawa....
16 chinuqa phaxsi 2015
Filipinas uksanx aljasirinakaw ananukut uñjasipxi ‘Misericordia ukat Compasión’ Papan janïr purki ukhatpacha
Luneta uka kallin aljasirinakan qhurut arsusiwip yatiyäwi: "Paparux munasipxtwa. Janiw yanqhachapkati. Janiw terrorista ukhampkti".


text:
Jehová Diosan Qhanañchirinakapaxa
Jichhürunakanxa, Jehová Diosan Qhanañchirinakapaxa 1870 uka maranakan uñstäna. Qalltanxa Bibliat Yatiqirinaka satäpxänwa. Ukat 1931 maranwa Bibliat apst’asin Jehová Diosan Qhanañchirinakapa sas sutinïxapxi. Juk’at juk’atwa jilxattawayi, jichhax millón millón Qhanañchirinakaw utjxi, ukatxa 240 jila markanakanwa yatiyasipki.
Niya taqi tamanakawa semananxa kimsa kuti tantachasipxi. Uka tantachäwinakanxa Bibliat yatichasi. Qalltañatakisa tukuyañatakisa Diosat mayt’asipxi, ukatxa niya taqi tantachäwinakanwa ‘yupaychañ q’uchunak’ q’uchupxi. Mantañax inakiwa, janiw qullq mayipkiti.
Niya taqi tamanakawa mä Tantachasiñ Utan tantachasipxi. Uka utanakax janiw sinti k’achachatäkiti, Jehová Diosan Qhanañchirinakapan luratawa. Uka utanakanxa janiw pachachanakasa cruzanakasa, ukar uñtasitanakas utjkiti. Yanapt’añ munirinakan churäwinakapampiw gastonakax phuqasi.
Sapa tamanakanwa irpiri chuymaninakax utji, jupanakaw tamar yatichapxi. Irpirinakan yanapirinakapawa jupanakar yanapt’apxi. Janiw khitis tamanxa jilankkiti. Janiw suma sutinakampi apxatatäpkiti . Janirakiw mayja isitäpkisa. Ukatxa janiw khitisa jupanakar qullqi churkiti. Irpiri chuymaninakaxa taqi chuymawa tamankirinakar yatichapxi. Jan walt’añanakax utjki ukhaxa chuymacht’apxiwa ukhamaraki iwxt’apxiwa.
Jehová Diosan Qhanañchirinakapaxa sapa maraw jach’a tantachäwinak lurapxi. Uka jach’a tantachäwinakarux walja tamanakaw sarapxi Biblian yatichäwinakap ist’añataki. Uka tantachäwinakanwa machaqanakax bautisasipxi.
Uraqpachana Diosan Apnaqäwipa uñjañataki Jehová Diosan Qhanañchirinakapan utapaxa Nueva York markankiwa. Ukankiwa Uraqpachan uñjiri Jilïri Irpiri jilatanakaxa, jupanakaxa wali yatxatata irpir chuymaninakawa, jupanakawa taqi tamanaka uñjapxi. Ukatsti, patak jila sucursalanakaw Uraqpachan utji. Uka utanakan irnaqirinakawa Bibliat apst’at libronak lurañsa apayaniñsa yanapt’apxi. Uka utanakanrakwa yatichiri sarañatakisa wakiyapxi.[1]


text:
Éxodo 10
Diosajj t'ijut'ijunacampi mutuyatapa
1Tatitusti Moisesarojj sänwa:
—Faraonan ucaru saram, nayasti faraonampiru, sirvirinacapampirusti chuymanacapjja kalarayäwa uqhamata jan munañapataqui, ucat jupanac taypina jach'a muspharcañ unanchanacajja uñacht'ayañataqui. 2Uqhamaraqui jumajja wawanacamaru, allchhinacamaru cuntejj nayajj Egipton lurcta, uqhamarac cuna jach'a muspharcañ unanchanactejj egipcionac taypin lurcta ucanaca yatiyañamataqui. Uqhamata jumanacajj yatipjjañamataqui nayajj Tatitütajja.
3Ucatsti Moisesampi, Aaronampejj faraonan ucar sarasinjja sapjjänwa:
—Hebreonacan Tatitu Diosapasti aqham siwa: ‘¿Cunapachcamasa nayataqui jan llamp'u chuyman tucjjäta? Antutjjam marcajjaru nayar yupaychiri sarjjapjjañapataqui. 4Janitejj marcajjar sarjjañapatac antutañ muncäta ucajja, nayasti kharürojja t'ijut'ijunacwa marcamarojj qhitanëjja, 5ucawa orakerojj phokhantani, janiw mä jisc'a orakes uñstcaniti. Ucatsti mank'antapjjaniwa cunanacatejj chhijchhita jilt'qui ucanaca, uqhamarac pampana kokanacajj jilt'qui ucanacsa take mank'antapjjani. 6Ucatsti phokhantapjjaraquiniwa palacionacamaru, sirvirinacaman utanacaparu, uqhamarac take jakenacaman utanacaparusa. Uqhämsti janiw cunapachas uñjapjjerïcänti awquinacamajja, ni achachilanacamasa jacapqui uca uruta jichhürcamajja’ —sasa.
Faraonar uqham sasinsti Moisesajj janc'aquiw cutstawayjjäna. 7Ucampis sirvirinacapajj faraonarojj sapjjänwa:
—¿Cunapachcamasa aca jakejj jiwasataqui jan walt'añanaca apanini? Antutjjam aca jakenacaru, Tatitu Diosaparu yupaychir sarjjapjjañapataqui, ¿janiti yatcta Egipto marcasajj wali tucjatätapjja? —sasa.
8Ucatsti faraonajj Moisesampir, Aaronampiru jawsayanisajj sänwa:
—Sarjjapjjam Tatitu Diosamaru yupaychiri; ucampis nayrakatajj saraquita ¿qhitinacasa sarapjjäta? uca.
9Ucat Moisesajj saraquïnwa:
—Nanacajj sarjjapjjäwa jisc'a wawanacajjampi, chuyman awquinacampi, yokanacajjampi, phuchanacajjampi, uqhamarac ovejanacajjampi, vacanacajjampi uqhama, acasti nanacataquejj Tatitun mä jach'a fiestapäniwa.
10Ucatsti faraonajj saraquïnwa:
—¡Khana uñjcayawa jumanacan jan wali amtäwinacamajja! Ucampis ¿jumanacajj amuyapjjtati Tatitojj jumanacampïscaspa ucjja, ucatti nayajj jumanacaru, wawanacamarusa sarjjer antutapjjämajja? 11Janiw uqhamäcaspati; sarapjjam chachacamaqui Tatitur yupaychiri, ucwa jumanacajj mayipjjtajja —sasaw faraonajj alisnucuyäna. 12Ucampis Tatitojj Moisesarojj sänwa:
—Amparam loktam Egipto orakjjaru ucat t'ijut'ijunacajj jutasina aca marcana chhijchhita jilt'qui ucanaca, kokanaca take mank'antapjjañapataqui.
13Moisesasti thujrupa ayjjarusinwa Egipto orakjjaru loktäna, ucatsti Tatitojj thaya jutayäna inti jalsu toketjja, ucampis uruy arumawa thayäna. Ucat khepärmanthisti uca thayajja t'ijut'ijunacwa puriyanïna. 14Uca t'ijut'ijunacajja Egipto orakpacharu wali phokhantasawa take mank'süna. Uqhamasti janiw nayrajj utjiricänti, ni uca khepatsa utjcänti, walja t'ijut'ijunacajja uca urunacjamajja. 15Ucampis t'ijut'ijunacajj wali phokhantäna janiw orakes uñstcjjänti. Ucatsti mank'antapjjänwa take kokanaca, uqhamarac chhijchhita jilt'qui uca kokanacan achunacapa. Egiptonjja janiw cawqha orakensa ch'ojjñanacajj jilt'cänti pampanacansa, kokanacansa.
16Ucatsti faraonajj janc'aquiw Moisesampir, Aaronampir jawsayanisajj säna:
—Nayajj jumanacan Tatitu Diosam contraw jucha lurta, uqhamarac jumanac contraraqui. 17Ucampis nayajj achict'asipjjsmawa jichha cutimpiqui juchajjat perdonapjjeta, uqhamarac jumanacan Tatitu Diosamaru nayatac mayirapipjjeta aca jiwayir mutuyäwjja nayata apakañapataqui.
18Ucatsti Moisesajj, faraonan ucat mistuwayasinjja Tatituruw mayïna. 19Ucatsti Tatitojj inti jalanta toketwa wali thaya thayt'ayaniraquïna, ucawa t'ijut'ijunacjja apjjasina Mar Rojo sat kotaru jakontjjäna. Ucatsti janiw mä t'ijut'ijusa jilt'cänti. 20Ucampis Tatitojj faraonarojj chuymapwa kalarayäna, ucatsti janiw israelitanacarojj antutañ muncänti.
Diosajj ch'amacampi mutuyatapa
21Tatitusti Moisesarojj sänwa:
—Amparama alajjpachar loktam, ucatsti take Egipto marcpachanwa lajja ch'amacajj utjani, llamct'añjama —sasa.
22Ucat Moisesasti iyawsasaw amparap alajjpachar loktäna, ucatsti lajja ch'amacaw take Egipto marcpachajj tucüna quimsa uru. 23Ucatsti janiw qhitisa jake masiparojj uñjañ puedcänti, uqhamarac cawqhancapcäntejj ucqhatsa janiw sartcjjapjjänti quimsa uru. Ucampis cawqhantejj israelitanacajj jacapcäna ucanjja khanaquïscänwa.
24Ucatsti faraonajj Moisesar jawsayanisajj sänwa:
—Sarjjapjjam Tatitumar yupaychiri, jumanacampi chicasti apasjjapjjaraquim wawanacama; ucampis jaytawayapjjätawa ovejanacama, uqhamarac vacanacamsa —sasa.
25Ucampis Moisesajj saraquïnwa:
—Juma pachpawa uywanac churawayapjjetäta nanacan Tatitu Diosajjaru sacrificiot nact'ayasin loktanipjjañajjataqui. 26Uqhamarac nanacan uywanacajjsa anaquisjjapjjäwa, janiwa mä uywsa jaytawayapcäti, ucanacat ajllisinwa nanacajj Tatiturojj loktapjjäjja. Ucampis qhayaru puriñcamajja cunanacjjay munapjjchï Tatituru yupaychañataquejja, uc janiw yatisipcti —sasa.
27Ucampis Tatitojj faraonarojj chuymapwa kalarayäna jan israelitanacar antutaña munañapataqui. 28Ucatsti faraonajj Moisesar sänwa:
—Saram acata, sum amuyasim, janiw mayampis acar jutätati, cunürutejj wastatampi jutäta ucapachajj jiwätawa —sasa.
29Ucat Moisesasti saraquïnwa:
—Walic sistajja, janiw mayampis juman ucarojj jutcjjäti —sasa.


text:
Arunakas saräwinakas may mayawa, ukampirus wawanakan k’uchi arsuw jayllt’asitanakapax uraqpachjamawa. Mä “Marrin Gamu“, sutin jayllt’äwix jisk’a yatiqañ utankir yatiqirinakatak ukhamarak yatichirinakatak lurt’atax nayrar kunayman suma tayna arunak Australia markan ukhamarak isleños Estrecho Torres ukan arunakapar sartayañatakw qillqt’asitayna, ukw uñacht’ayi.
Combina Jaylliwin sutipax “janchi (cuerpo)” Wiradjuri uka arux pä yaqha arunakan jaqthaptatawa. Nueva Gales del Sur Nueva Gales del Sur markanx Marrin arux “janchi” sañatakw Wiradjuri arunxa, ukhamarak Estrecho de Torres markanx Gamu arw “janchi” sañatakix Kalaw Kawaw Ya arunxa.
Ukhamarus Jaylliwix First Languages Australia ukat ABC Splash ukat atipt'asiw wakt'ayatawa. Nayraqataxa, ayllunakaruw jawillt'ata ukhamat wawankar ingles arun qillqta jaylliw yatichapxañapataki.
Verse 1. Eyes and ears, (3 times).
Verse 2. Hand and foot, (3 times).
Verse 3. Leg and arm, (3 times).
Verse 4. Head and belly, (3 times).
1 Arunaka. Nayranaka jinchunaka (3 kuti).
2 Arunaka. Ampara ukat kayu, (3 kuti).
3 Arunaka. Lankhu chara ukat ampara, (3 kuti).
4 Arunaka. P’iqi ukat puraka, (3 kuti).
Kunawsatix wawanakax jaylliw yatxapxi ukjaw ayllur tayna arunakapar jaqukupäw mayisxi. Qhiparux ayllump yatiqañ utampix mayxacht’asis mä video lurt’xañanakapawa , ukat ukax sitio web atipasiwir apkatataxañapa.
Sitio web Marrin Gamu ukax mä uñañchaw yatiqirinakan yatichirinakan qallantañapataki churi. Ukhamarus sitio web ukax walxa yatiqäw wakichäwinak amtanak ukarjam ucht’araki. Juk’ampirus aruskipaw qalltañanak utt’ayasiraki, ukax yatiqirinakamp arunakapxat aruskipt’añ amtampi.
Questions for the class:
- Are their any similarities between the body words in the languages in the video and your language?
- Is there any reason the song cannot be directly translated into your language?
- What might you do to overcome this?
Yatichäwin jiskt'äwinakapa
utjit ñä janchi tuqinak uka video ukham pachp arunak arumana?
Kuna laykus Jan jaylliwix arumar jaqukipaskasp ukjasti?
Kunjams nayrar sartayaskakisma?
Amtax ukax jutïr pä maranakanw sarantayasini, ukhamat yatiqañ utanakax uka pä maran amtax ukankañatak lurantapxani. Kunkursu wakt’ayirinakax “Marrin Gamu” ukan walxa patak Australia markan tayna arunakapan jayllint’ir uñjañw suyantasipki.
“Marrin Gamu” ukax jan juk’amp arunak chhaqañapatakw ch’amanchaski, uka tuqinakan yatiqirinakapar yatichirinakapar purt’asa. Jan ukhamakipanx walxa yatichirinakax janiw sumpach uka arunakxat yatipkiti, ukhamakipanx sitio web ukax may may yatichaw yatiqaw wakichaw yatiqañ utanakan apnaqasiñapatak apkataski. Medios digitales ukhamarak Internet ukanakamp chikancht’atax yatiqirinakax ukham arunakapar ukankir uñjasax juk’amp nayrar sartañaruw uchasipxaspa.
Nayrïr luqtäwi mä witiyuwa Queensland uksan yatiqañ utapan uñstayata, ukan yatiqirinakaw jayllinti “Marrin Gamu” Guarang aruna. Walja witiyunak apkataskn ukarjamaw aka sityun apkataskañäni.


text:
Chilinx, La Tercera yatiyirinakax Jilïr Irpirin Evaliz phuchhapxatx “k’arisisipkapintwa” sasaw sawiyapxi, nayaw mä qillqat chiqpach arsupxañapatak apaytha ukat ukham qhananchapxi, sasaw mama Gisela Lópezax arsuwiyi, jupax Yatiyir Kamanarakiwa.
Jichhakiw uka yatiyirinakax “Evo Moralesan phuchhapax arxatirïxiwa”, sasin yatiyäw qillqantawiyapxi. Ukanx, markan nayrïr warmipjamaw Jilîr Irpirin phuchhapax sarnaqi, juparux arxatirjam yatiqañ utat mistkipanx tatamax jan mayamp chhijllayaspanti sasaw sawiyapxi, sasaw uka yatiyirinakax sawiyapxi.
“La Tercerax k’arinak arsus yatiyañ yatitapx qhanstayawiyapxtwa. Jichhürux, La Tercera uksankirinakax taqpach qillqatas uñt’ayi (…) Jilïr Irpirin phuchhapax irptiw sañax k’arisiñawa, janiw ukham irptañas utjkiti, janiw La Tercera uksankirinakax 68 maranpachas sum irnaqapkiti”, sasaw mama Lópezax sawiyi.
“La Tercera uksankirinakarux, mâ tawaqur ukham aliqat sapxatapax, jupax warmi ukhamarak Jilïr Irpirin phuchhapa ukatak sapxatapax, anqa amuyunakamp sarnaqañawa; ukx Bolivian kikipat uñjasiña, yaqhachatanakar yäqaña, warminakar yäqaña amuyunak Tayka Kamachir qillqantasaw apamukxtan” sasaw sawiyi.
Evaliz tawaqurux yatiqañ utat mistkipanx yäqawiyapxiwa, t’axllirawiyapxiwa, munasiñap jaqix uñt’ayawiyi, mä sapa jaqikiw ukanx jan walt’ayañ munawiyi, juparux mayninakaw amukt’ayawiyapxi, sasaw Chili yatiyirinakarux sawiyata, sasaw mama Lópezax arsuwiyi.
La Tercerar apayat qillqatampix “k’arin utjapat jiwasax uñt’ayawaytanxa, aliqat k’arisitampiw yatiyawiyapxi. Ukax jan wal uñjayañ munäna, Evo Morales Jilïr Irpirin phuchhaparuw jan walt’ayañ munapxi”, sasaw Radio Panamericana uksankirinakamp aruskipkasax sawiyi./RAR


text:
Mi nombre es Victoria Gimena Tinta Quispe, nací el 29 de diciembre, en Pucarani Provincia Los Andes del departamento de La Paz, Bolivia, allí crecí y culmine mis estudios de secundaria; luego mi vine a Ciudad el Alto para proseguir con los estudios superiores en año 2004 ingrese a Universidad Pública de El Alto, a la Carrera de Lingüística e idiomas y culmine en año 2009. Actualmente soy editora y traductora en Global Voices Aymarata.
Qhipa qillqatanaka Victoria Tinta Quispe Ta qasäwi phaxsi, 2015
25 qasäwi phaxsi 2015
Indígena Boliviana Aymara jach'a yatiqañ utan yatiqirinakax kipka saräwinakapampiw chikancht'asipxi
Mä machaq proyecto de periodismo ciudadano ukaw Internet uksan Aymara Tupac Katari jach’a yatiqañ utan yatiqirinakan arup apani.
15 qasäwi phaxsi 2015
Muisca arur arut arun ch’amanchañataki, jan chhaqtañapataki
Muisca arux chhaqtataxiw sasin uñt’atäxiwa, ukampirus colombianos jupanakaw mä tama utt’ayasisin wikis uka apnaqäw jawsañanakatak, redes sociales ukanakatak uñstayasipki, ukhamat arur juk’amp ch’amanchañataki.
12 qasäwi phaxsi 2015
Jaylliw apthapiñatak yänak luräwi
"El sur del sur" ukax (equipo de grabaciones) ukatakiw mä estante lurt’äwayi, Yucatán- México markanw mä chiqat yaqha chiqar apatäni, jaylliw yanapt’äwinak mayachthapiñataki.
9 qasäwi phaxsi 2015
Bolivia markankirinakax palla pallanakaruw jan wali luräwinakapat Facebookan uñt’ayapxi
Medios tradicionales ukanakax palla pallanakan jan walinak lurapxatapatx Facebook ukanw kunayman jan wali luräwinak uñjapk uka qillqatanak jikxatapxi.